url: =Australia, Melbourne ah vanleng khat Shopping Mall tungah kia, mi 5 si ~ ZD :: ZOMI DAILY\nAustralia, Melbourne ah vanleng khat Shopping Mall tungah kia, mi 5 si ~ ZD\nposted on 21 February 2017 at 9:22 am Lomkholna: Australia, News, Sawltak, World\nAustralia gamsung aom Shopping Mall tung khatah vanleng khat kiasuk in mi 5 si cih 9News pan kiza hi. Tua vanleng pen vanlengneu “Charter Plane” in akizang te hi a, atung ah mi 5 atuang teng asi uh ahihi. Australia, Melbourne khuasung aom Direct Factory Outlet Shopping Center tungah kiasuk in, nakpi in puakkham a, meikhu vommeikai in agamlapi paninzong kigalmuh theihi.\nHih vanlengneu pen Beechcraft B200 King Air Aircraft kici a, King Island lam zuanin alengkhia ahihi. Essendon Airport panin alenkhiatzawh asawtlo in akia ahihi.\nVictoria’s Police Minister Lisa Neville in agenkhiatna ah hih vanleng akiat laitak in atungah mi 5 tuang uh cihi. Tuni (Feb 21) zingsang 9am hunpawl in akia hi a, akiatna ahangpen genkhiatding hunnailo, ki theician nailo cihi.\nVictoria Police te upmawhna ah Engine siatna “catastrophic engine failure” om ahih manin akia hiding ci uh a, ahi zongin akiatna munah meikuanggawp ahih manin athu akancianding Investigators tezong lutthei nailo uhhi. Australian Transport Safety Bureau te’n hihthu akancian dingin vanleng kiatna aphual ah Investigators mi 4 sawlkhiading uh kici hi.\nMeiphelhding in Firefighters zong mi 60 val aphual ah tungpah uh a, meikatna leh vansia te velcianna nei uhhi.\nNews pawlkhat in agenna ah hih vanleng tungah atuangte pen King Island ah apaisawm uh hi a, tualai ah Golf kimawlding in apai uh kici hi.\nHih vanleng kiatna Direct Factory Outlet Shopping Center pen zingsang aki hongdinglian hi a, tua laitak in vanleng atungah akiasuk ahihi.\nTua Shopping Mall innpisung aom Spotlight Store Manager khat ii genna ah hih vanleng akiatsuk laitak in ko nasem mi 20 bang asungah ka om uh cihi. Amau sai ii vankoihna Warehouse nunglam sukha himahleh anasem te kuamah aliam omlo cihi. Ahi zongin Counselling bawlpihding in ki paipihpah cihi.\nBREAKING, Essendon Plane Crash Explosion, Melbourne Australia\nVanleng akiatma in vanlenghawl Pilot in huhngetna “May-Day Call” nihvei neiman a, tuakhit phetin Shopping Mall tungah akiasuk ahihi.\nVanleng kiatna pen Essendon Airport tawh kinai mahmah a, hih Essendon Airport pen vanlengneu te zatdiak hizaw hi. Airservices Australia panin Spokeswoman khat ii genna ah hih vanleng kiatna hangin Melbourne Airport ah vanleng alengkhia leh atung te adingin bangmah nawngkaina piangsaklo hi ci’n genkhia hi. ZD Sawltak #zomidaily\nPrevious: Mainawt ni ~ T. Sawm Lian\nNext: North Korea pa luanghawm hangin Hospital Kuala Lumpur ah Security khauhsemsem ~ ZD\nVondeih Kep Ding – 31 (Pau Khan Kap)\nLaikung (Pencil) tungpan hilhlakna ~ Khaineu Hatlangh\nMawtaw atungdawn ah alu dawkkhiasak in atuangpa Signboard tawh kinawk in si\nSaizang: i Zogam bup Kumkhen Khuadopi hunhial Gualzawhna thu


timestamp: atn

url: =Pasian’ thupha tawh a kidim leitung :: ZOMI DAILY\nposted on 25 May 2016 at 8:05 pm Lomkholna: Article, Biakna, Lianzatuang\nPasian’ thupha cih pen mikim in ih lunggulh ciat hi. Pasian pen thupha khempeuh, hoihna khempeuh hong piankhiatna’ nak hi-a, leitung, vantung le a sunga om a kimu thei, a kimu theilo, na khempeuh Ama’ bawl hi-in, tuate khempeuh ahoih vive in bawla, tua khempeuhin Ama’ minthanna kilangh sak hi. Eden huan bangzah takin nuam ding hiam? Adan le Eve a mel a tha uh kicingin hoih mahmah mawk in teh maw! Mawhna cihbang om lo-in, deihteng libang cinna huan siangtho sungah nupa in nuamtak hunzangkhawm, guaktang in om-in zumlo ci lailai. Pasian tawh lawmta bangin kikhawlkhawm uh, Pasian bawlsate tungah thunei uha, ganhing gilo omlo, nuntakna nei khempeuh Adan’ ukna nuai-ah cinghkam’ tak le zalen takin om uh. Keivom le tuunote omkhawm, kamkei gialbemte kelno tawh lumkhawm, bawngno le humpinelkai le hanhing thaute kithuahkhawm, bawngpi le vompite’n an nekhawm, hibang hun i ngah kik kal ding bangzah ngaklah huai hiam (Isa.11). Tuhun bangin khuahun sia a, guahzu cih bang om lo, guah mu ngeilo (Pian.2:6). Leitang hoihna le daingo tuite tawh singkung, singgah, paak namkimte etlawm takin po, gah in paak zihziah hi. Gen beh ding tampi om lai in teh maw.\nPASIAN IN MAWHNA HANGIN NA KHEMPEUH SAMSIA.\nThupha tawh a kilehbulh samsiatna pen mawhna hangin na khempeuh tungah hong tung ta hi. Gulpi in Eve na khem hi (Pian 3). Tu khawng hi leh i pisei zong gulpi kihta in delgaw in i pu kiang na tai gega mah ding hi ven,…tua panin Adan. Pasalte’n i zite it lua, ngai lua mahmah i hih mana hong zo ziauziau dan maw leh…Mawhna hong neih lian uha kipan, a mit uh kihong-in, zumna le lauhna tawh kidim pah uha, Pasian in, Adan, Eve le Gulpi samsia suk pah hi. Nuntakna nei khempeuh dinmun (Biological Conditions) hong kilamdanga, samsiatna tawh khangto khawmin si ding cih hong hi ta hi. Mihingte’n na khempeuh tungah ukna a neihna panin mawhna’ sila i suak hi (Rom 7:14; Gal.3:22). Pasian’ ta pan-in Dawimangpa’ tate i suak ta zen hi (John.8:44). Thupha ngah minam panin samsiatna ngahte Hellkhuk’ tate i suak ta hi (Rom.3:23; 6:23; John.4:36). I tenna leitung, leitang (Botanical Conditions) mahmah zong kisamsia-a, singgah te bek mihing, ganhing khempeuh in an in nei ding (Pian.1:29-30) a cihna panin, i lu pan i khe dong khua-ul luang in i nek ding zon hong kul ta hi (Pian.3:17-18). Mawhna samsiatna sungah genthei liangvai takin i nungta-a, tampi takin sih hanmual lam hong liamsan khin-in, tawntung gimthuakna, samsiatna Hell lam zuan khin ta uh hi.\nPASIAN’ SAMSIATNA PAN PASIAN’ THUPHA NGAH KIK THEIHNA\nPasian’ thupha i ngah kik theih nadingin Pasian in A’ Tapa Zeisu ih mawhna leiba hong loh sak dingin hong sawl hi (Jhon. 3:16). Ih mawhna khempeuh Ama tung kisuan-a, mawhna neilo pi, mawhnei mi hong suaka eite taangin mawhlawh hong tawi hi (2 Cor. 5:21). Eite taangin Amah kicilpih, kisat-in kiliam saka, (Isa.50:6; 53:5) eite taangin samsiatna khempeuh hong thuak sak in (Gal.3:13) Mawinei i hih laitak mahin eite taangin sihna hong thuak hi (Rom.5:8). Mohammed, Siddhartha Gautama, Pau Cin Haute a kipan mi khempeuh aadingin i mawhna leiba sihna hong thuak saka, Sihna hanin len zo lo-in lamet bei eite khempeuh aadingin hanhawm sung pan lametna khuavak hong tangkhia hi. (Rom.10:9; 1Cor.15:54-57). Zeisu a um lo, a nei lo, a piangthak lo peuhmah, bangzah in pil-in, hau-in, lian-in, thupi ta leh samsiatna nuai-ah nungta uha amaute tungah Pasian heh den-a Hell sung tung dingin thukhen sate ahi lai uh hi (Jhon.4:36; Mat.25:41). Upna tawh Zeisu i lungsim kongkhak hon-in Honpa le Topa in i pom tak teh (Mang.3:20) kha lam-ah a suakthak, a piangthak i hi-a, i Pa, Pasian’ deihna bangin i khantoh, i picin dan zui-in leitung mahmahah Pasian’ thupha kisang toto hi. Khalam picing mite’n hih leitung mahmahah vangam malep thei lai uh hi. I Topa pen migi Tuucingpa hi-a, Ama’ pipina pan pial lo-in tangtakin na zuih den leh lo nona mun le tuidam luanna munah hong paipih ding hi, i pianthak ni lianin mawhna om lohna na khempeuh a kicinna vantunggam-ah a kicing gupkhiatna (perfect salvation) ngah nai lo i hih manin tua lam manawh kawm-a hih leitung tawnin i pai laitak, a mual a guam le khuamial thukpi nangawn hong totpih hun om ding hi. Ahi zongin A’ molhtum le A’ ciangkhut in, lungmuang takin i om tawntungna mun ding Topa’ innsung i tun dong hong pi den ding hi. (La.23; Jhn.10).\nA KICING PASIAN’ THUPHA I NGAH THEIH NADING LAMPI.\nMi tampi takin thupha i lunggulh mahmahna sung pan i theihloh khak pen pianthakna hi-a, pianthakna lo tawh mite’n Pasian’ maipha i ngah theih nading lampi om thei vet lo hi (Heb.11:6). A nihna ah piangthak Christiante bek ahilo, biakna dang, Muslim,Hindu, Buddhist te nangawn-in a thupit sak nu le pa’ thupha pen ei piangthakte sung-ah a awlmawh kha lo le a kitheihmawh bawl a kiom lai manin dah huai mahmah hi. A Nungta Pasian a theilo biakna dangte bangin nu le pa’ mai-ah kun-in thungen liang uh hi. Leitungah i lunggulh thupha khempeuh Pasian in nu le pa i zahtakna tungtawn-in piak ding hong kamciam bek hi. Thukham nam 10 lakah na hel paha, tua pen thukham dang tawh a kibanglo khapna tawh a kizuikhawm ngiat nu le pa zahtak ding cih bek hi-a, tua khapna in i lunggulh thupha khempeuh ahi nopsakna le hansauna thupha ahi hi (Pai.20:12; Thuhilhkikna 5:16; Eph. 5:16). Zahtak (Honor) cih pen amau i itna le a thu uh i manna ciang bek hi lo-in, a siangtho-a zahtakna (reverence, respect) le kihtakna hoih (godly fear) cihna ahi hi. Ih ngaihsutna, i kampau le i sepkhiatnate tawh i nu i pa zahtakna i piak theih nading lampi i zon kul-a, amau’ thuneihna nuai-ah ki-ap in, a thu uh ngai-a, i sep ding ahi hi. A tek u teh zong, a lungsim tawng uh (inner) a ngaihsutna, a duh a deih, a lunggulhnate i zon ding ahi hi. Mipil pen Solomon in nu le pa zahtakna ding hong hanthawn hi (Pau.1:8;13:1;30:17) Zeisu nangawn in a leitung nu le pa’ thu le A’ vantung Pa’ thu na mang hi (Lk.2:51; Mat.26:39) Nu le pa’ thumanga zahtakna in i Christian nasep hi-a, tua in Pasian’ lungdamna ahi hi (Col.3:20). Israelte’n Pasian’ thu a manloh tak ciangun Pasian in A heh mahmahna hibangin na pulakkhia hi. “Tapa in a pa zahtaka, nasempa in a topa kihta hi. Kei pen na Pa uh hi napi, banghangin hong zahtak lo-a, na Topa uh hi napi, banghangin hong kihta lo na hi uh hiam?…” na ci hi. Pasian in a koih khong loh ding ni tawpni lam teh leitung siatna khangin mite gitloh gamtatnate a genna ah, nu le pate’ thu manlohna, zong na kihel hi (Rom.1:30; 2Tim.3:2).\nSanggam aw, bangzah ciangin na nu le pa it-in zahtak na hiam, cih pen bangzah ciangin thupha sang na hiam cihin hong lak ding ahi hi. Nidangin hi thu theikha lo, awlmawh khalo na hih leh zong na nu le pa a dam lai leh zekai lo hi teh, tapa taimangpa bangin “Pa aw, nang mai le Pasian mai-ah khial zo ing” ci in la, kipan thak in. Na ma hong kihong dinga, na nuntakna hong kilamdang ding hi. Nu le pa simmawh bawlkha-a, khitui luang sak kha-a, na kisikkik hang, nu le pa’n hong dampih nawnlo a hih khak leh bel, kong cih kong lawh nading ka thei nawn kei hi, na zonzon hang mu kei ni teh Sorry!!! Na tu na tate khang pan thupha hong kipan kik theih nadingin hilh in. “Nu le pa’ khitui mal takkhat pen tate aadingin khangkhat”, cih Kawlte paunak ciamteh ni. Thupha pen Dawite’n zong pia thei-a, Dawimangpa bangin Zeisu kiangah leitung hauhna khempeuh a lah khit teh, ka mai-ah hong kun le cin hite khempeuh kong pia ding hi (Lk.4:6-7) na ci hi. Eite tung hong ci hi zen leh aw, kuama muhloh kalin sawmvei bang kuunkha zen lo dia!!! hmm!!! Hi lo ee, Zomite Pasian kiang pana hong pai lungkhamna tawh hong kizuikhawmlo hauhna dik bek a lunggulh i hi hi.\nPrevious: TBC & 3K vai zaksakna\nNext: Democracy leh Zomi te nuntak zia (Socialism vs Democracy) ~ CS Dal\nZosuan Tuailai Khawmpi makai te tungah laikhak


url: =Khang Tangthu Nihna 18 | Siantongluan.net\nKhang Tangthu Nihna 18\nKhang Tangthu Nihna 18 |\nJehoshafat hau-in hong minthan ciangin Ahab tawh numei-a kizopna a bawl hi.\nKum tawmkhat khit ciangin Samaria-a Ahab kiangah amah paisuk hi. Tua ciangin Ahab in amah leh amah tawh a hong pai mite-a dingin tuu tampi leh bawngtal tampi go a, Ramothgilead a sim dingin amah a zol hi.\nIsrael kumpipa Ahab in Judah kumpipa Jehoshafat kiangah, "Ramothgilead-ah kei tawh nong kuan ding hiam?" a ci hi. Amah in dawngin, "Kei pen nangmah bang ka hi a, ka mite zong nangma mite mah bang ahi hi. Kote pen galsimna-ah nang tawh kong kuan ding uh hi," a ci hi.\nTua ciangin Jehoshafat in Israel kumpipa kiangah, "Topa thu dong masa ni," a ci hi.\nTua ciangin Israel kumpipa in kamsangte mihing za li khawmin amaute kiangah, "Ramothgilead a sim dingin kuanto ding ka hi hiam, tua ahih kei leh thuak ding ka hi hiam?" a ci hi. Tua ciangin amaute in, "Kuanto in; bang hang hiam cih leh Pasian in kumpipa khutsungah hong pia ding hi," a ci uh hi.\nAhih hangin Jehoshafat in, "Eite in i dot theih ding Topa kamsang adang hih lai-ah om nawnlo ahi hiam?" a ci hi.\nTua ciangin Israel kumpipa in Jehoshafat kiangah, "Eite in Topa thu i dot theihna ding Imlah tapa Mikaiah a kici mi khat omlai hi. Ahih hangin amah in kei tawh kisai a hoih thu gen ngeiloin a sia bekbek gen tawntung ahih manin amah ka mudah hi," a ci hi. Tua ciangin Jehoshafat in, "Tua bangin kumpipa in ci kei in," a ci hi.\nTua ciangin Israel kumpipa in ulian khat samin, "Imlah tapa Mikaiah manlang takin hong paipih in," a ci hi.\nTu-in Israel kumpipa leh Judah kumpipa Jehoshafat a kumpi tokhom tung uhah tu-in a puantualpi uh tawh kizem uh hi. Samaria kulhkongpi lutna munah amaute tu uh a, amaute mai-ah kamsangte khempeuh in thu a gen uh hi.\nTua ciangin Khenaanah tapa Zedekiah in sik kite bawl tawmin, "Topa in hih bangin ci hi: Amaute a siat matengin hihte tawh Syria mite na nawt ding hi, ci hi," a ci hi.\nTua ciangin kamsang khempeuh in zong tua bangmahin gen uh a, "Ramothgilead-ah kuanto in la, gualzo in. Topa in kumpipa khutsungah hong pia ding hi," a ci uh hi.\nTua ciangin Mikaiah a sam dingin a pai kamtaipa in ama kiangah, "En in, thu kikhatin kamsangte thugen pen kumpipa-a dingin a hoihlam ahi hi. Nang zong amaute gen bangin gen in la, a hoihlamin gen in," a ci hi.\nAhih hangin Mikaiah in, "Topa a nungta ahih mah bangin, ka Pasian gen thu bek ka gen ding hi," a ci hi.\nKumpipa kiangah amah hong tun ciangin kumpipa in ama kiangah, "Mikaiah aw, Ramothgilead-ah galsim dingin kuan ding ka hi hiam, tua ahih kei leh thuak ding ka hi hiam?" a ci hi. Tua ciangin amah in dawngin, "Kuanto in la va gualzo ve! Na khutsungah amaute hong kipia ding hi ven," a ci hi.\nTua ciangin amah in, "A cing neilo tuute bangin mualte tungah Israel mi khempeuh a kithehthang ka mu hi. Tua ciangin Topa in, Hihte in to neilo hi; nuamtakin a inn ciat uhah ciahsak un, ci hi," a ci hi.\nTua ciangin Israel kumpipa in Jehoshafat kiangah, "Amah in kei tawh kisai a hoih genloin a sia bek gen ding hi, ci-in nang kiangah hong gen hilo ka hi hiam?" a ci hi.\nTua ciangin Mikaiah in, "Topa thugen za in: Topa a kumpi tokhom tungah tu a, a taklam leh a veilamah vantung mihon khempeuh a ding ka mu hi.\nTua laitakin Topa in, Israel kumpipa Ahab kuanto-in Ramothgilead-ah a pukna dingin kua in amah zol ding ahi hiam? a ci hi. Tua ciangin khat in thu khat gen a, adang khat in thudang khat a gen hi.\nTua ciangin kha khat hong madawkin Topa mai-ah ding a, Keimah in amah ka va zol ding hi, a ci hi. Tua ciangin Topa in ama kiangah, Bang lam tawh zol ding na hi hiam? a ci hi.\nAmah in, Keimah paikhia-in ama kamsangte khempeuh kam sungah zuau thugen kha khat ka va hi ding hi, a ci hi. Tua ciangin amah in, Nangmah in amah na va zol ding hi. Pai in la tua bangin va hih in, a ci hi.\n"Tua ahih ciangin Topa in hih na kamsangte kam sungah zuauthu a gen kha khat koih khin ahihna thei in. Topa in nang na siatna ding gen khinzo hi," a ci hi.\nTua ciangin Khenaanah tapa Zedekiah a nai-ah hong pai-in Mikaiah a paang bengin, "Cik huna kipan Topa kha in kei hong nusia-in, hih bang na genna dingin nang tungah hong tung ahi hiam?" a ci hi.\nTua ciangin Mikaiah in, "Nangmah a bu dingin inndei sungnungah na pai ni ciangin na thei ding hi," a ci hi.\nTua ciangin Israel kumpipa in, "Mikaiah man un la, khuapi ukpa Amon leh kumpipa tapa Joash kiangah paipih kik un.\nTua ciangin, Hih bangin kumpipa in ci hi: Hih mipa thong sungah koih un la, lungnuam takin kong ciahkik mateng an leh tui tawmno bek tawh vak un, ci hi, ci un," a ci hi.\nTua ciangin Mikaiah in, "Lungnuam takin nong ciahkik leh kei tung tawnin Topa in thu a genlo ahi hi," a ci hi. Tua ciangin amah in, "Mi khempeuh aw, tu-a ka thugen za un!" a ci hi.\nTua ciangin Israel kumpipa leh Judah kumpipa Jehoshafat, Ramothgilead-ah a kuanto uh hi.\nTua ciangin Israel kumpipa in Jehoshafat kiangah, "Kei pen meel kiseelin gal sungah kong kuan ding a, ahih hangin nangmah in na puantualpite nong silh ding hi," a ci hi. Tua ahih ciangin Israel kumpipa a meel kiseel a, amaute gal sungah a kuan uh hi.\nTu-in Syria kumpipa in a leeng a ukte thu pia khin a, "A neu tawh ahi a, a lian tawh ahi zongin kido loin, Israel kumpipa bek tawh na kido ding uh hi," a ci hi.\nLeeng galkap a ukte in Jehoshafat a muh uh ciangin, "Israel kumpipa hi," a ci uh hi. Tua ahih ciangin amah a hih dingin amaute in naih uh hi. Tua ciangin Jehoshafat kikokhia a, Topa in amah huh hi. Pasian in ama kiang panin amaute kaikhia hi;\nbang hang hiam cih leh Israel kumpipa ahih lohna leeng galkap a ukte in a theih uh ciangin amah a delhna panin kilehhei kik uh hi.\nAhih hangin mi khat in a thal mawklot a, Israel kumpipa a galdal thep leh a awmdal kikal a kha hi. Tua ahih ciangin amah in a leenghawlpa kiangah, "Kei liam ka hih manin kileh in la, galphual panin hong puakhia in," a ci hi.\nTua ni-in galkidona nasia mahmah a, nitak dong Syria mite maingatin a leeng sungah Israel kumpipa kingam hi. Tua hi a, nitum laitakin amah a si ta hi.\nTedim Lai Siangtho / Laibu: Khang Tangthu Nihna 18


url: =Politics leh Siipuayii ~ Pau Khat Suan :: ZOMI DAILY\nposted on 13 October 2018 at 1:01 pm Lomkholna: News, Paukhatsuan\nOmmuan ngaihsutkhak maimai thu khat.. public interest vs personal interest… Zomite in sumhaute makai ding in i lam-en pahpah a, kipawlna leh pawlpite ah upa madawk in i koih pahpah hi.\nA taktak in kipawlna leh politics i cihte mipi’ vai ( public interest ) hi a, pawlpi cih pen Pasian’ thu sung a thu-um mipi’ vai neihkhopna ( public interest namkhat mah ) hi veve hi.\nSum hau, sumbawl siam, Siipuayii tama i cihte amau’ siamna leh kivakna pen mimal vai, mimal interest ahi hi. Siipuayii tamate in public interest pen awlmawh lo ding cihna ahihpah loh hang, personal interest pen amau’ ading in masa zaw den hi.\nSum zongte in sum mah thupi sa uh a, pilna zongte in pilna mah thupi sa uh hi. A hiding mah hi. Sum zong in sum thupi sakei leh sum zonna vet a omlo hi a, pilna zong pilna sin kimlai pilna thupi sakei mawk leh asin pilna a mawkna hi in, ma tunlo ding a, a zo phial zong in a ngah pilna bangmah in kimangthei lo ding hi. Biakna nasem siate leh upate in Pasian’ thu, vantung thu sang leitung thu, leitung vaite thupi ong sakmawk ciang lawhcinna kibungbutun thei hi.\nMimal vai nasepna leh maban peuhmah ah mimal vai ( personal interest ) mah thupi ngaihsut a masak ding hi a, mipi tawh kisai kipawlna leh pawlpi management peuhmah ah mipi’ vai ( public interest ) masak ding ahi hi.\nMimal vai a masak den khat mipi’ vai ah ma pangsak in, mipi’ vai sang ama’ mimal vai ong masak denkeei mawk leh i maban kisongsawlawi pah ding cihna ahi hi. Mipi in zong tuate’ tungpan lam-etna lianpi i neih masak loh ding thupi ding hi.\nMakai i cih in ama’ mimal vai vaihawm ding hilo a, mipi vai vaihawm ding ahi hi. Politician i cih in economist hilo a, economist hihding zong kisam lo hi. Ahih hang, politics lampi tawn a, siipuayii tamate’ nasep theihna a hoih zawsem a hihna ding a lampi honsak ding ahi hi. Tua pen politiciante’ nasep hi. Amah mah summet bawl, lei leh zuak a diang zakzak ding hilo hi.\nI dinmun leh i siiksan, i mapanna ciatciat pan Public interest leh Personal interest i khen siam ding thupi a, kuate koi mun ah cih leh koimun ah om kahiam cih i theihtel ding thupi ding hi.\nAungSan in ama’ personal interest khempeuh nusia in gambup ( public ) interest masakna tawh Kawlgam suahtakna lakpih a, Newin in gambup ( public ) interest khempeuh ama’ mimal ( personal ) interest a zatna tawh leitung a gam zawngpen ( LDC ) dinmun tunpih hi. Pau Khat Suan\nPrevious: Singapore pan Lia Brigit Lun Deih Cing in hong nusia\nNext: Dr. Chin Do Kham zahtakna leh Phawkna – 2018 Khuado


url: =Nu te Ni ~ Pa Sing :: ZOMI DAILY\nNu te Ni ~ Pa Sing\nposted on 28 April 2016 at 8:58 pm Lomkholna: Article, TuunlehZua\n1. Lei tung mihing khat in nuntakna nam nih(2) nei aa, tua nuntakna te pen sisan luan/sisan buak na pan bek aa ong piang a hi hi. Tua nuntakna nam nih (2) te in\n(a) Vantung gam tawntung khapumpi nuntakna hi aa, tua penTopa ZEISU sisan hang bek tawh a ki ngah nuntakna a hi hi. Vantung leitung ah tua Topa ZEISU sisan sang a manpha zaw sisan dang omlo hi.\n(b) Leitung gam tawl khat sung tak sa pumpi nuntakna hi aa, tuapen i pian na tun NU sisan hang bek tawh a ki ngah nuntakna a hi hi.Leitung mihing te sung ah tua tun NU sisan sang a man pha zaw sisandang om lo hi.\n2. Leitung mihing te ama pumpi sang aa ong it zaw nih(2) om aa tuate in Topa ZEISU leh i pian na tun NU te a hi hi.\n(a) Topa ZEISU in leitung mihing te ong itluat manin vantunggam nopsakna khempeuh nusia in leitung ah mihing te thuakding gimna khempeuh ongthuak aa calvary mual singlamteh tung ah leitung mite mawhna tang in sihna ong thuak hi. Vantung leitung ah tua Topa ZEISU itna sanga lian zaw itna dang omlo hi.\n(b) Nupi naupaai (gaai) khat lam a pai na ah suangzum khat suikha aa muktu dektak in a omciang nu ka nau (ka ta) ci in a gilsung aa om ata lawng masa hi, a ta bangmah ci lo a theih teh a suangzum suihkhakna a khepi liamma pan a luang khia sisan a khut tawh humin kem panhi.Leitung mihing te sungah tua tun NU itna sang a lianzaw itna dangom lo hi.\n3. Leitung mite i ki lawh i kisap na min a hi pian na PI leh PU pianpih U leh NAU leh NI leh GANG cih te thum leh li bang i neithei aa I pian na NU leh PA pen khattuak bek omin midang te tawh a kilo khawm thei lo Pasian tuam bawl min a hi hi. Leitung mihing te i kilawh na min khempeuh lak ah i pianna tun NU min sang a ngaih /a khum zaw min dang omlo hi.\n4. NU aw ci aa nasap teh ongdawng thei lai ding a nung ta NU a nei laite in napian na tun NU pahtawi in lungdamsak inla na itna ngaihna te lakin, tel sakin tua hi leh Pasian in nangngah ding aa, na NU tung a koih thupha te nang leh na suan nakhak te tungah hong luang ding hi, i sapteh ongdawng thei nawn lo a si sa NU a nei te dahin lungneu keini NU a sih hang NU a piangsak pa Pasian silo in, nungta tawntung hi, tua ahih manin na NU mintawh meigong tagah te,ci mawh genthei te leh Pasian nasem te tung na NU na it nazah zah tawh THUPHA bawl in tua hileh Pasian in nangngah ding aa, na NU tung a koih thu pha te nang leh nasuan nakhak te tungah hong luangding hi.\n5. Na pian na tun NU a nuntak sungin lungdam sak,nuamsak aa nanuihsak leh lungdam na,nuamna leh nuihna tawh nuamsa in na nungta ding aa, lungkham sak,dahsak aa, nakahsak leh lungkham na dah naleh kahna tawh genthei in nanungta ding hi.\nI pian na tun NU a zahtak siam,a pahtawi siam,a itsiam thei ding in hihlai a simkha mimal kim i biak Pasian in thu pha hong pia kimciat tahen. Pa Sing (FGA ,Tulsa)\nPrevious: Bang hun ciang khensat ding?\nNext: GZA in Pu Dr. Dongno le Pu Nang Lian Thang tawh Kimuhkhopna\nA tapa laisimding deihsakluat manin temta tawh dawtlumkha\nLaisiangtho vai kupna ~ Rev. Gin Khan Nang\nTulaai Leitung Thuthang Tuamtuam Updates December 10, 2015\nZomite’n Lambu Ciang Bek Sam Thei\nPiancit pai kum 100 cinh phawkna Tedim ah 11/11/2017 ni in kibawlding


url: =Sawlna Sepzia – Mission nasepzia :: ZOMI DAILY\nSawlna Sepzia – Mission nasepzia\nposted on 8 January 2015 at 12:10 am Lomkholna: Article, SuanghDal\n“Note pai kawikawi unla, midang khempeuh keima’ nungzui mi suak sak un…” Matthew 28: 19.\nJesuh Khrih in note pai unla, Khamangthangte va honkhia un ci lo hi. Banghang hiam cih leh hotkhiatna pen Topa a’ hi bek hi. Missionary te a kisawl thu pen Lungdamna thu va gen ding le va hilh ding ahi hi (Teaching/Preaching/ Proclaiming the Gosple is our part). Tua pen sawlna sepzia ahi hi. Nangmah mah nungzui misiangtho na hih mateng mite nungzui citak na suah zo kei ding hi, cih thu kilang hi. Nungzui masate zong a kikhah khiatna mission nasep masakna panin gualzo lawhcing sa-in hong tung kik uh ahih manin kipak mahmah uh hi. Banghang hiam cihleh dawite nangawn in amaute’ thu mang uh ahih manin lungdam kipakin angtang mahmah uh hi. Tua tak ciangin Jesuh in, “Dawite in na thu uh hong manna hangin lungdam kei unla, vantungah na min uh a kigelh manin lungdamzaw un,” na ci ziau hi. Sawltak sawm le nihte mahmah zong Topa’ tatkhiatna bek mah tawh a kinamtak ahihna thu kilang ziau hi. (Luka 10: 20). Hotkhiatna in Topa a’ hi. Salvation belongs to God (Jonah 2:9; Mangmuhna 7:10; 19:1).\nLawhcinna le gualzawhna ah lungdamna sangin Jesuh tawh bang tanciang ih kizom hiam cih thu pen Lungdam nading thusim lian pen na hi zaw gige hi (The secret of joy is a right related to Him). Missionary sepna ah a thupi mahmah pen Pasian ong sawl Lungdamna thu tangko ding mahmah thupi pen hi. Tua Lungdamna thubu tungtawn a\nmite Jesuh’ nungzui mi suah sak ding hi bek hi. Pasian’ deihna tawh kituak lo khamangthang veina pawlkhat om thei hi. Tua pen eimau ngaihsut tawm banga mite va pum luah sawm gawpna le va lumlet gawpnopna thu ahi hi. A mite ngah ding, lungkim sak ding, zol zo ding, huh zo ding, mai et zo ding, tuiphumna tawh ciamteh mengmeng dingin Christian suak sak gawp ding ci-a hanciamnate pen a hoih thu a hih tei hangin khamangthang veina maan na hi nai lo gige hi. Tua pen lokuan ding tu pua lo, sa beng ding thau pua lo, kikhawm ding Labu pua lo, sak ding labu bawl zang lo, thuhilhna ah Lai Siangtho sim ding a mangngilh pa tawh a kibang ahi hi. There is a passion for souls that does not spring from God, but from the desire to make converts to our point of view. Kikhelna (Change) pen pianthakna (Conversion) hi nai lo hi. Tuiphum khat AG ah a kikhel pheina pen pianthakna hi lo hi. Zatep khat in tep nawn kei leh tua pen pianthakna hi nai lo hi. RC khat Tuiphum suahna zong pianthakna hi nai lo hi. Prostestant khat RC va suah kik zong pianthakna hi tuan lo hi.\nMissionary paina, sepna ah mite a pianthak ding uh haksa lua, pawlkhat nung tolh pahpah gen leh loh kibang, Kawlte Pasian teel lohte hi in, ih gengen hang kilamdang kenteh, cih sangin eimau mahmah Jesuh tawh ih kizopna a bit hiam? Jesuh Khrih ih um ih muang taktak mah hiam? Lai Siangtho tawh Lungdamna thu a tangko ngam mah ih hi hiam? Jesuh bek mah ih bel hiam? Sawlna ih mang ngam taktak hiam? Ih Suangpi kua hiam? Cih kidot huai zaw hi. “Na mit uh khua hong musak thei dingin nong um uh hiam?” (Matthai 9: 28). Jesuh tawh ih kizopna maan photphot leh Jesuh in kul a sak bangin ong sem ding hi cih na um hiam? Tuni in ih mission nasepna ih Pasian’ nasepna ciat ah thuhamsa ih tuah ciangin hih dotna a tuak den ciat ih hi hi. A Thokik Jesuh ih thei kha hiam? Kha Siangtho ih sungah ong teen lam ih kithei hiam? Kha Siangtho in ong nei hiam? Leitung nate ah mittaw sakin, Kha thu ah khua mu ni. Topa’ ong sawlpina Thu (the Message) mangngilh liangin leitung mite tawh kipawlkhopna nadingin “Jesuh bek ah Upna” cih thupuak ih muang ngam nawn hiam? Sawlna tawh kisai ah eimau pilna zangin daan (methods) tuamtuam ih zat leh tua pen Topa’ phahsa lampi tawn lo, Topa’ sawl daan a mang lo ahi hi. Jesuh Khrih in, “Vangliatna khempeuh kei’ tungah ong kipia hi …, tua ahih manin va kuan khia un.” ci hi. Sawlna man ding le Sawl thu gen ding ih vaipuak ahi hi.\nKhatvei ZBCM Pawlpi tuucing pi pa khat in “ka khua vuah Laipiante Lungdamna thu ka gen ciangin thu hamsa mahmah khat tawh hong dawng kik den uh hi,” ci-in ong gen ngei hi. Tua thu pen Jesuh bek bulphuhna tawh kisai Thu ahi hi. Zomi te adingin Pau Cin Hau hi. Na Tuiphum Syapite un zong “Biakna dangte sungah a kibang Pasian’ kipholakna om ciat hi, khat le khat kizahtak sak ding. Biakna kim ah hotkhiatna om tek hi” ci-in gen hi lo hiam? No a nautangte in bangteng hong hilh sawm lai na hi uh hiam? Cih thu ta tawh panla mahmah in pianthakna thu kigen thei lo uh hi, ci-in ong kup pih hi. Jesuh Khrih thupiakna le sawlna mang loin leitung pilna le daan tuamtuamte tungah kinga in kipawlna a thupi sak thuhilhsya Rev.Dr. Ph.D makai pipite hangin Jesuh’ min kiseel seel mawk leh bang phattuamna om ding ahi hiam? Cih dotna pen tua kum zalom 21 sunga Christian societies te adingin a kidophuai mahmah thu (issue) pi khat ong suak pel mawh ding hi. Tua mah bangin thupha deihna hang bekin Jesuh’ min pheng zatna tawh Topa’ min a kidaisak khak ding zong kum zalom 21 Christiante adingin a kipuahphat huai mahmah (issue) pi khat ahi hi.\nJesuh Khrih le ahong tatkhiatna thupha pen mizawngte ading bek, mihaite ading bek, mipilte ading bek, mihaute ading bek, Christian te ading bek hi loin mikhempeuh tawh kisai thu ahi hi. Zumpih kei ni. Mizawngte le mihaite veina, mimawlte le lai thei lote veina, mihaute le mipilte khualna cihte khempeuh pen a hoih lo ahih loh hangin khamangthang veina maan taktak na hi nai lo hi. Mizawngte’ kiangahsuangdal anntang tui buk tawh kuan ding, mihaute kiangah maibiakna tawh kuan ding, mipil miliante’ kiangah dikzulna zia tawh kuan ding cih bang om lo hi. Laipiante ading Pau Cin Hau, Kawlte ading Budha Gautama, Muslim te ading Mohamad cih bang hi lo hi. Nang le kei zong thu-um mi ih suah ma-in Lawkite ih hi hi. Christian upna a kipianpih hi lo a, a kingah ciat hi. Nang le kei lel tak Moslimte, Buddhist te, Laipiante tawh ih kisaina om zo kei mah inteh. Ahi zongin Jesuh Khrih ahih leh amaute tawh kisai zo hi. Nang na hih leh na kua toi mahmah, na vang neu mahmah lel ahih manin biakna dangte nang lo tawh hi thei lel uh hi. Nang le kei’ thagum tawh va kisai zawh nading om lo hi. Ahi zongin Jesuh Khrih ahih leh a kuazai bek loin van le lei vangliatna khempeuh kipia a, amah a um lote nangawn thu khen ding Pa ahih manin, Jesuh tawh amaute kipeng thei lo uh hi. Tua thu in Christian Message ahi hi. Mikhempeuh adingin Jesuh pen Thukhen Pa le Topa ahi hi. Jesuh in Topa hi, a ci nuam lote tungah Jesuh in Thukhen Pa hi pelmawh veve ding hi.\nJesuh in, “Keimah in Lampi, Thumaan le Nuntakna ka hihi, kei lo in kuamah Pa’ kiang tung lo ding hi,” ci hi. Buddhist, Laipian Muslim, Hindu, Christian ih vekpi in Jesuh le a Lungdamna thu direct in a kisam vive ih hi uh hi. Muang lah kei ni. Zawnna tawh zong Pasian kizong khial thei hi. Hauhna tawh zong kipuk thei hi. Kipawlkhop nading khualna ah Jesuh’ min kiseel hi. Mite maibiaknopna ah Lungdamna Thu in mun ngah zo lo hi. Tua bang ahi lo dingin Jesuh Khrih pen ih vekpi’ kisap Khrih ahihna tua Lungdamna thu gen bel, hilh bel le tangko bel-a neih tawntung ding le tua Thu mah ih tual sungah suah sak belin ih neih theih ding pen ih mission nasep zia ding ahi hi. Hih in Sawlna sepzia ahi hi.\nPrevious: Kumthak leh Lawhcinna ~ Dr. Ngul Khan Pau\nNext: Gamdang Na Zin Ciil ~ Hau Za Cin\nNun Nuam Norway Zinna (2) ~ Hau Za Cin\nMuh ciil Melbourne – 3 ~ Hau Za Cin\nTedim Viewpoint kibawl nading\nMalaysia ah papisi khat atapa in hankuang sungah RM30,000 tawh vuikhawm\nReport from Elim Resource Centre, Guwahati\nKim Jong-nam suamlupna vaitawh numei 2 te thusitna kipanta\nA 5 veina ZBCA Khawmpi nuamtak in kizo siangta\nThucinh thutang (B)\nUSA gamsung a Zomi Pawlpi (Church) khempeuh hanthotna\nGuta khat kongkhak Shutter kawmah akhe awkcip in kiman


url: =A gah muhpah loh (Unforeseen Fruit) ~ Tdkhen :: ZOMI DAILY\nposted on 6 July 2018 at 8:57 pm Lomkholna: Biakna, News\n1921 kum lai-in Sweden missionary nupa David Flood leh a zi Svea Flood te Africa gam laizang Belgian Congo gam sungah lungdamna thu hilh dingin a pai uh hi. Belgian Congo pen tu-in Zaire kici ta hi. Scandinavian gam panin zong missionary nupa, a khangno lai tuak khat, Erickson-te nupa tawh a kimu uh hi. A 4 un-ah Pasian’ makaih ding lamen-in a om uh hi. A sepna uh mission mun pan paikhia in, gammial zaw lamah Pasian in hong sam hi, ci-in a ngaihsun uh hi.\nN’dolera khua-ah pai uh a, ahi zongin a khua makaipipa in a khua-biak a pasian uh lungkim lo kha ding cih a lau’ manin a khua sungah lut sak lo hi. Tua ciangin nupa nihte in khua panin tai lang ki gamlatna munah giahbuk a sat uh hi. Tua lai panin, bangci lampi tawh lungdamna thu kihilh thei ding hiam, ci-in thu a ngenngen uh hi. Ahi zongin a lampi ding a mu thei kei uh hi.\nKhua-mite tawh kimuh theih nading lampi om sun pen pasalno khat, kal khatin nihvei ta, ak leh aktui zuakin a kipai sak zel bek hi. Pi Svea Flood, nupi neu, pi 4 leh letmat 8 bek a pha mission nupi in, “Hih pasalno pen Africa mi i muhtheih a om sun ahihleh, Jesu ka mu sak limlim ding hi” a ci hi. Tua bangin a hanciam’leh a lawhcing takpi hi.\nAhi zongin tua bang hunsung nangawnah a thanop theih nading uh hun om thei lo hi. Khuasikpi-in khat khit khat a na toto uh hi. Hunkhat ciangin a na phadeuh Erickson-te nupa pen a mission munpi lam uh ah a kisuan ta uh hi. David Flood leh a zi Svea Flood bek in N’dolera khua gei-ah a nasep ngei uh a zom uh hi.\nA sawt lo-in Svea in nau hong paai-in, gamlakpi-ah nau a nei ding hi ta hi. A nau suah hun a tun ciangin khua-uk pipa in a hehpihna a lat sakna in naudom siam khat a pai sak hi. Ta numei khat hong piangin, a min Aina a phuak hi. Khuasik veipi-in naupaai’ ahih manin a tha bei-in, a nausuah zawh ni 17 na-ah a nau leh a it a lawmpa a sihsan ta hi.\nA zi a sih ciangin a pasal David Flood in zong, a lawmnu a phum nading lei to-in, a zi kum 27 bek a pha pan, Svea Flood pen lungsim na takin a kikha khia ta uh hi. Tua ciangin a ta-ngek pomin, lungzuang khua-ngai takin a mission munpi uh a zuan hi. A ta ngekno pen Erickson-te nupa khut-ah ap mai-in, hibangin thu a gen hi. “Sweden-ah ka kilehkik ding hi. Ka zi sih suah-in, ka ta-ngek lah keptheih ngap lo-in, Pasian in ka innkuan hong susia zo ta” a ci hi. Tua thu a gen’khit ciangin Sweden ciah dingin tembaw khawlna mun a zuan hi. Pasian in a mah a sapna thu bek hilo-in, a Pasian nangawn a nungngat san ta hi.\nDavid Flood a paikhiat khit kha 8 ciangin a nau apna-te Erickson-te nupa zong natna khel nono tawh ni tawmno khit ciangin a nupa in a si tuak uh hi. A nau kep uh pen American missionary nupate khut-ah ki-ap-in amau a khoi uh hi. A min zong laih sakin ‘Aggie’ a ci uh hi. Kum 3 a cin ciangin America gamah ciahpih ta uh hi.\nHih numeino pen a innkuan-un it uh a, Africa gamah mission kuanpih kikleh gam mi hihna lamah haksatna tuahpih kha ding cih khalauna nei uh ahih manin, Africa mission ding khawl’lawhin, amau’ gamah, Pawlpi khatah sep ding a sawm zaw ta hi. Tua ahih manin Aggie pen Amrica gam, South Dakota state ah hong khang khia hi.\nA hong nungak’ ciangin Minneapolis khuapi-a North Central Bible. College-ah a kah hi. Tua a sangkah sungin tangval Dewey Hurst tawh kithei-in a kiteng pah uh hi. Hun hong pai zelin a Pasian nasepna uh hong lawhcing toto hi. Aggie in tapa khat nei-in, tua khit-ah tanu a nei leuleu hi. Hunkhat ciangin a pasal pen Seattle gam-a Khristian College President hong hi ta hi. Aggie in tua lai mun-a Scandinavian mite’ piankhiatna kan’ nopna a nei hi.\nTua mah bangin nikhat ni-in laito ah Wedish\nlai tawh kigelh biakna lam tawh kisai lai khat hong om ngiau hi. Kua’ hong khak hiam cih, ngaihsut theihna zong nei lo-in, zong a sim thei kei lai hi. A laidalte phenin a etleh, thakhatin man (photo) khat mu-in, tua man pen, han a ginalo-a kibawl, a tunga Singlamteh kiphut, tua singlamteh baanah SVEA FLOOD cih kigelh a mu hi. Tua a na muh in kidai’sakin a lungsim a linglawng hi.\nAggie zong a mawtaw ah lutpahin tua lai kigelh a simthei ding College sangsiate khat va zuanin, “Hih in bang thu gen hiam” ci-in donga, amah in zong tua lai kigelh om dan hibangin a hilh hi.\n“Sawtpi hikhinin, N’dolera khua-a missionaryte hong pai na thu hi. Mikang naungek hong pianna thute, a ngek lai-a a nu a sih thute, Africa pasalno khat Khris kiangah a paipih thute, mikangte a ciah khit ciangin tua pasalno hong picingin, tua khua-ukpipa’ tungah, tua khua-a sanginn lam ding a ngetna thute ahi hi.\nTua mipa in sangnaupangte Khris kiangah damdamin a tunpihna thu-te ahi hi. Tua sangnaupangte in a nu leh pate uh Khris kiangah zuatpih-in, a khua ukpipa nangawn Khristian a suah sak thute, tu-in a khua-buppi-in Khristian suak hi, cih thute ahi hi. Hihte khempeuh pen David Flood leh a zi Svea-te nupa kipiakna hang ahi hi, cih thute ahi hi” ci-in a sim’sak hi.\nHurst (Aggie’ pasal) te nupa kiten kum 25 a phak kumin a College panin lungdam’pihna letsong kipia a, tua a kipia pen, Sweden gamah hunpi khat sung tawlngak theihna ding ahi hi. Sweden gamah a pai uh ciangin Aggie in a pa taktak hong zongin, a pa David Flood pen puteek na hita a, zi dang nei kikin, ta 4 a nei hi. Ahi zongin a nuntakna pen zu in sia sak khin a, a neihsa sikhang tawh kithuahin a hong gim ngiau ahi hi. Pasian’ tungah lungkim lohna na nei den lai-a, a inn sungah, “Pasian in na khempeuh hong suh sak khin ahih manin kuamah in Pasian’min lawh loh ding” cih thupiak ahi hi.\nAggie leh a sanggam thakte hong kimu uh a, hunkhat sung a holim khit uh ciangin Aggie in a pa a muhnop thu a gen hi. A naute in zong tua thu a zak uh ciangin kisuan’ ngaihsut sim uh a, ahi zongin, “Gim lua lai ven, kimu thei niteh, theihding thu khat bel om hi. Pasian’min ki lo a zak nakleh sin so mahmah hi cih phawk in” ci-in a naute in gen uh hi.\nAggie ahihleh a ngaihsutna a kilamdang sak zo ding a dang om lo hi. A pa’ lupna khansung buahthakpi leh zu gim namsiapi mun-ah a va lut hi. “Pa aw” ci-in sam a, a tanu a hihna thu kithei sak hi. A pa zong hong kihei-in hong kap a, “Ania, mi’ tungah kong piak pen ka tup, ka sawm’ taktak zong hisam lo hi” a ci hi. Ania in a pa kawicip a, “Pa aw, na khial het kei hi” a ci hi. “Pasian in kei hong kem hi” ci-in a dawng hi. A pa in zong a tha hong saanin, a khituite hong kang sak a, “Ka tanu no aw, Pasian in hong mangngilh khin hi. Ama’ hangin hibangin i piang khin hi” ciphet-leh a kihei’ phei ziau hi.\nAggie in zong a pa’ mai nul’sak kawmin, “Pa aw, thu tawmkhat gen’ding hong nei ing. Kong gen ding thu pen thuman ahi hi. Africa gam-a na pai’na uh a mawkna hihetlo ahi maw pa, ka nu zong a mawksih hihet lo a hi. Pasalno khat Topa’ kiangah na paipihpa uh pen, hong picin ciangin, a khuabup-in Jesu Khris kiangah a tunpih hi. Na khaici tuh uh pen hong khang zelin, tu-in Africa mi 600 Pasian’ nasem a om ta hi. Hih pen Pasian’ hong sapna thu na manh-na hang uh ahi hi. Pa aw, Topa Jesu in hongit-in, hong hua ngei lo ahi maw” a ci hi.\nA pa zong hong kihei kikin a tanu’ mit hong en-in, hong ki zia-in, hong holim thei ta uh hi. Tua ni annek khit kikhop sung mah-in, kum tampi a nusiat zawh Jesu’ kiangah hong kileh kik ta hi. Hun sawt lo sung a pata-un hun nuam tak hong zang thei uh a, ahi zongin Aggie-te nupa ahihleh America gamah a ciah kik hong hun ta hi. Tua zawh nipi kal tam lo sungin David Flood zong tawntung mun a zuan ta hi.\nA pa a sih zawh kum tam lo hunkhat ciangin, Aggie-te nupa in London khuapi-a Pasian thu taangko-na lam khawmpi lian khat, a va siim uh hi. Tua lai-ah Zaire (Belgian Congo) gam mi, member picing 110000 val a nei, National Church makaipa in a gam-a lungdamna thu a kithehthaang dan siam takin a gen hi. Kikhop tuah ciangin Aggie in tua thuhilhpa va zuan a, a nu leh a pa (David Flood leh a zi Svea) te’ tangthu a theih leh a theihloh a va dong ngiau hi.\nAmah in zong, “Pi aw, thei peuhmah ing ei, Svea Flood pen keimah Jesu’ kiangah hong paipih nu ahi ve” ci-a French pau tawh a gen’ pen English pau’in kiphen’sak hi. Na pian ma-a na nu leh na pa’ nekding a pia-pa ka hi a, tu-in na nu’ han leh amah phawkdennate pen, ka vek-un thupi ka sak uh leh ka zahtak mahmah uh hilo hiam” a ci hi. Lungdamna khitui luangin kikawi uh a, “Africa-ah hong pai unla, na nu pen ka gam tangthu sung uh ah zong a kilang mahmah ahih manin, na nu’ nasepna gam nong muh dingin a kilawm hi” ci-in a zawn hi.\nTua mah bangin Aggie-te nupa in Africa gam va pai takpi uh hi. N’dolera khua a tun uh ciangin mite in mu nuamin nakpi takin a na dawn uh hi. A nu a sih khit-a, mission mun zuan a, a pa in amah pua dinga a cial’pa nangawn na dam lai-in a kimu thei uh hi.\nLungsim hong khoih pha deuhdeuh om a, tua in a nu’ han-a singlamteh kaang en dinga Pastorpa in a paipih laitak ahi hi. Aggie zong lei-ah khukdin sukin, a nu’ tungah khitui tampi kia-sakin Pasian’ tungah lungdam’ a ko hi. Tua ni a nitak ciangin biakinn-ah Pastorpa in John 12:24 thu simin hanthotna a nei hi.\n“Kei’n a mantakpi kong cih inah, taang tangkhat in lei-ah kia a, a sih keileh amah bek a om ding hi. Ahih hangin a sihleh tampi a gah thei ding hi” John 12:24.\n“Khitui tawh khai a tuhte in lungdama kikona tawh an la sak ta in. Kap kawmin kuankhia-in a tuh ding khaici a pua mi in lungdam-a kikona tawh buhlomte pua-in inn-ah hong ciah ding hi” Late 126:6. (Khristian tlangau-August 2010. Mizogam Synod panin a kila sawn hi) Agelh: Jim Cymbal/ Tdkhen\nPrevious: Kuala Lumpur, PWTC geinai aom lui sungah mihing pumpi akikoih Luggage 2 kimu\nNext: Malaysia namgimtui siansuahna setzung khat puakkham, nai 16 sawtkhin in meikuang ki phelhsiang zonailo


url: =Malaysia ansai khatah numeino kum 5 aphapan khat Tom Yam mehtuisa tawh kibuakkha :: ZOMI DAILY\nposted on 1 October 2017 at 10:04 pm Lomkholna: Malaysia, News, Sawltak, World\nMalaysia, Kuantan sungah innkuankhat nitak an neding in ansai khatah akithawi laitak in kum 5 aphapan atanu mehtuisa kibuakkha cih NST pan kiza hi. Zanni Saturday nitaklam 9:30pm hunpawl in thupiang ahihi.\nHihte innkuan pen Restaurant khatah nitak an neding in Table Booking abawlsa uh hi a, atuding in aki thawilian uh ahihi. Tualaitak in Waiter khatin Tom Yam Soup mehtui asa mahmah tawiphei in, apailaitak akhe taalcitciat hi.\nTuaciangin tuksuk in amehtui Tom Yam Soup in naupang numeino kum 5 bek aphapan ii anungzang sukteng buakkha hi.\nTualaitak apa pen Counter ah aomlaitak hi a, atanu akahgawp azakciangin delhphei a, anungzang mehtui kibuakkha amuh ciangin patau mahmah hi.\nTuaciang in amanlang in khutsingna ah paipih a, anungzang apuan abuanteng silsak in, anungzang a et ciangin mehtuisa tawh avun kangdeugawp hi. Tuaciang in amanlang in ageinai aom Clinic khatah zatui kibawlding in taipihpah uhhi.\nAtanu mehtui in abuahkhak aliamma teng anu in Photo zaihin, Facebook tungah akhahkhiat ciangin Social Media ah ki thehzakpah zihziah hi.\nHihte innkuanpen anneding in atungcil uh hi a, atuding in aki thawithawi laitak in ageinai Table khatah anekding Tom Yum Soup savitvit kuangtawh Waiter khatin atawilaitak atukpih citciat ahihi.\nMehtuisa in abuahkhak naupangnonu pen bangmah huaisiagawp samlo in, Stable Condition hikikta hi ci’n genkhia uhhi. Hihvai pen Social Media ah atuamtuam in kigen thaanggawp ahih manin Restaurant Owner pazong asaizuak asukkhakding lunghimawh mahmah cih kiza hi.\nVideo: Waiter slips and spills hot broth on boy\nNungdiak mahmah inzong China Hotpot Restaurant khatah naupang pasalno khat amaitang panin mehtuisa in abuahkhak laitak Video Clip hongki khahkhia a, cikziak huai mahmah hi. Tuazong Waiter sempen akhe taal in atuk ciangin naupangno amailian panin mehtuisa tawh abuaksukkha ahihi.\nRelated: Hotpot Restaurant sungah naupangno khat mehtuisa ki pumbuahkha\n2014 kum inzong China gamsung Restaurant khatmah ah numei khatleh pasalkhat anne dingin atut hithiat laitak meikuangzai in, anumeinu meikanggawp ngei hi. Atung a Video atawpna lamah ki entheiding hi. Ansai adiakdiak in Hotpot, Steam Boat cihte ah Gas akizang tammahmah a, khatveivei alauhuai mahmahzong himawk hi. Sawltak #zomidaily\nPrevious: Australia Football Champions lakah Zomi 1 kihel\nNext: Tedim Khuanu, Khuapate theihsakna: Tuivai


url: =Nuclear Plant a kizatna hang ~ Hau Za Cin :: ZOMI DAILY\nposted on 16 July 2015 at 11:16 am Lomkholna: Article, Hauzacin, Theihhuai\nJapan zinling hangin Fukushima munah Nuclear Plant kitam in radiation leakage hangin leitung in nuclear thu tampi bildawh tuam hi. Bang hangin Nuclear Plant kisam hi peuhmah hiam?\nTu laitak in leitungah nuclear power station 350 khawng kilam ding in a kivaihawm laitak hi. A kideihna bulpi pen meitui halna pan meikhu in huih niinsak ahih manin tua huihniin a omloh theihna dingin meikhu a piangsaklo nuclear power a kizang nuam ahi hi. A kibawl laitak pawlkhat kikhawlbawl a, dinkhawl hizaw, pawlkhat in bul pat pak nailo in Fukushima ah thupiang galet phot uh hi.\nBanghangin mihing in ‘tha’ ahih kei leh ‘thaguipi’ (energy) kisam hiam? Tuhun khantohna ah tha omlo in nasep lianpipi kisem zo nawnlo hi. Meitha tawh kisem nasepna munpi te hangin mihing nuntakna tampi hong nuamtuam hi. Tha ngahna dingin huihnung, nizung, meitui, tuihual cihte kizang thei a, nuclear leh tuiluang (hydro power) zong kizang thei hi. Tha ngahna ding in huih niin saklo, tui niinsaklo, veng leh paam a buahbangsaklo kideih pen hi. Tua dingin Nuclear Power pen a hoihpen, tha lah tam a pia pen ahi hi.\nAhi zongin a lauhhuaipen zong hi kik leuleu hi.\nFukushima a thupiang hangin a kim a kianga teng khempeuh kisuankhia a, mehteh mehgah piang khempeuh zong radiation lut hangin kine ngamlo hi. Bawngnawi nangawn kidawn ngam nawnlo a, tuisik takpi zong kidawn theilo hi. Huih diik ding zong lauhhuai hong suakta a, nuntakna hamsa sak mahmah hi. Nuclear a kizatna dingah a kizat khak ciang a manphat mahmah hang a hilo lamah lehpai kha leh siatna lianpi piangsak hi.\nHaksatna tampi pianga, nuntakna nangawn suplawh hi. Fukushima ah nasemte bang a innkuanpihte kiangah kam vaikhak uh a, “Cidama kong ciahkik kei uh leh zong gam leh nam adingin a kipia hi ung ciin na ciamteh un,” ciin radiation level tampi thuak in a kipumpiak uh hi. A khe vuah lut in, a pumpi uh zong a puansilh kek uh pan radiation lut kici a, ahi zongin a siahuaizaw dalna dingin sem giapgiap lel uh hi.\nFuskushima ah thupiang pen Japan Gal laia Hiroshima leh Nagasaki ah Atom Bomb kikhia Fat Boy zahin siahuai dingin a um pawl om uh hi. Ahih kei leh zong Chernobyl ah Nuclear Phualpi puakkham zah in siahuai dingin um uh hi. 1986 kuma USSR sunga Ukrain khuapi khat Chernobyl mun ah Nuclear Phualpi puakkham ah mi 43 bek si hi ciin kiciamteh mah leh (kumpi ciapteh), mipi upmawhna ah mihing 500,000 bang tuni dongin sikhin zo dingin ki um mawh hi. Tua laia radiation a nawkkha te cancer hangin a sipah tadinga kiummawh pen 30,000 bang pha hi.\nMeitui leh meihol pan tha kingah mah leh meikhu in huih niin sak a, suangmeihol tawhna ah mi tampi in awmna (asthma) ngah in, suangkhuk cim hangin mi tampi si a, nuclear sangin lauhuaizaw hilo hiam ciin a kidot ciangin Japan ah anti-nuclear activist Mr. Yu Tanaka in “suangmeihol leh nuclear pen meitha ngahna dingin Japan adingin hoihlo hi” ci hi.\nTun leitungah nuclear accident thupi mahmah 4 kineita a:\n1. Windscale, Britain, 1957;\n2. Three Mile Island, USA, 1979;\n3. Chernobyl, USSR, 1986;\n4. Fukushima, Japan, 2011.\nGam khangto khinsa tampi in nuclear zatloh ding a deih uh hi. Gam khangto laitak pawlkhat in lah nuclear phualpi pan meitha ngah ding hanciam in hahkat uh hi. Tua lakah India zong kihel a, USA huhna tawh nuclear plant 3 bawl ding thukimzo uh hi. Tuma hun a nuclear accident te siathuaizia phawklo tawh kibang liang uh hi. Ei leh ei mankhawng kisiah tawh kibang hi. Mihing huaihamna leh a bei ngeilo behlapnopna lungsim hangin nuclear hanga thuakna zong a kipelh theilo suak hi.\nNuclear radiation pan a kingah khat bel – CANCER hi a, a kideihlo, deih veng aw ci-a mite awtsan nam hi mello cinatna khat ahi hi. Hau Za Cin (Phuitong Liim)\nPrevious: Tulaai Leitung Thuthang Tuamtuam Updates July 15, 2015\nNext: Jesu’ thugen na um/muang ngam diam?\nZIUSA Genvai mithak July khapan kisangkik tading\nHluttaw ah Pi Cing Ngaih Mang thusunna (May 28)\nZomi Cultural Uplift Society (ZOCUS) ki phuankhia\nKamsung a nam a uih luatna\nKa muhpak US Gamthu pawlkhat – 36


url: =Ki za zo-lo | Radio Veritas Asia\nKi khop dan ding\nZan khat, Parish Siampi (P.P) khat in a ih mut laitak mang khat nei hi. A mang sungah, Nipi ni khat biakinn sungah aman Pasian thu gen hi. Ahi zongin a lamdang mahmah thu te piang hi. Biak inn sungah nasiatak in aw namkim tawh la a kisak hangin aw them zong gingkhia lo hi. Biakinn kikhawm khempeuh in lawptakin la a sak uh hangin aw khat zong ki za zo lo hi. Siampipa mahmah in zong lawp takin thu a gen hangin them zong ki za zolo in biakinn sung dai khipkhep hi.\nAnunung ciangin aw khat ki za hi. Tua aw in numeino khat ii aw hi aa, “A lamdang thupha in mawhnei mi kei hong hon zo hi” cih aw ahi hi. Tua khit ciangin Siampipa khanglo aa, a khanglawh phetin a mang thu Pasian kiangah dong hi. “Bang hangin hi bang mang mangmat ka hi hiam” a cih leh Pasian in “na mang sunga na muh thu in nipi sim in biak inn ah na muh bang dan ahi hi.\nMite in aw namkim tawh la sa in tumging te tum uh hi. Nang zong thu na gen hi. Ahi zongin aw khat zong ki za lo hi. Tua bangin a ki zak lohna a hangin na lungtang tawng uh pan kei na hong lunggulh kei uh hi. A beisa nipi ni in aw khat bek ka za aa, tua aw in numeino khat i aw ahi hi. Numeino nu in a lungsim tawng panin kei hong lunggulh hi” ci-in Pasian in dawng kik hi.\nHi lai a sim u leh nau te, eite khat ciatin zong thu i nget ciangin, i ki khop ciangin Pasian lunggulh in, lungsim takpi tawh thu angen, a kikhawm te i hih zawh nangin hanciam ciat ni.


url: =Theih gige ding (144 Bang?) ~ Pu Pu Thang :: ZOMI DAILY\nTheih gige ding (144 Bang?) ~ Pu Pu Thang\nposted on 9 May 2019 at 7:33 pm Lomkholna: Myanmar, News, Thangboi\nRih Media te’n agenna ah May ni 7 ni kawl kumpi pa’n thongkiate akhahna ah amau’ kiang pan kuamah suaktalo ahih man in Shwebo leh Kawlpi thong a thongkiate lungkimlo in kitom uh ci hi. Thong cing te’n kemzo nawnlo uh ahih man in palik leh galkap te sam uh a thau tawh kap ahih man un thongkia mi 3 si ci hi.\nThong ih cih pen mi khempeuh’ tun theihna mun hi a kamsiatna tawh ih tun khak leh kidop ding thu tam mahmah hi.\nAdiak in thong, palik len, galkap phual, yebet (ရဲဘက္စခန္း) cihte pawl pen 144 Area (၁၄၄ နယ္ေျမ) ahih man in buaina khat a om leh Firing Order (ပစ္မိန္႕) a omsa ahi hi. Kap theihna ding thu akipiasa ahi hi. Ong kaplup khak leh kaplup athuakte amawhzaw ahi hi. Gtn. in thongkia taisim bang a om leh thau tawh kap lian theih ahi hi. Asih hang bang mah thu omlo hi.\n144 Bang ?\n144 ih cih pen upadi nambat hi. Atung a ih gensa munte ahilo khuapi sung khawng ah zong buaina a om leh thunei te’n 144 puangkhia hi. Tua pen Curfew hipah hi. 1988 kum buai lai anawkkha te’n curfew thei mahmah ding uh hi. 2015 Lamka buailai in zong 144 puang uh a amang tuanlote kap uh ahih man in mi 9 asi ahi hi. Akapte thu kibawl selo hi. Angeina hi.144 palsatte kap theih ahi hi.\nTulaitak in zong Zakhai gam ah khuapi 5 sung teng 144 akikoih laitak ahi hi. Tua sung a omkhate bang kidop mahmah ding ahi hi.\nIh nuntakna ei’ khutsung ah omlo a, ih utlohna pen mun zong kitung thei ahih man in kamsiatna tawh 144 omna mun atungkha ih om leh kidop gige ding deihsakna tawh kong gelh hi. Khialhna a om le Ngaidam! Mung Laan Thang, Tonzang\nPrevious: Midangte lakah Zomite ~ Awn Za Pau\nNext: A manpha mahmah nakhut ~ Dong Mung\nNelson Cup Nuamtak kizo!


url: =JESUH MAW A THU PHA-Pau Za Thang – FGA Tulsa\nMarch 22, 2019 Comments Off on JESUH MAW A THU PHA-Pau Za Thang Burmese, Uncategorized, Zokam FGAIM\nZogam ah lungdamna thu (the gospel of Christ) hong tunzawh kumzacin kibawlkhinta a, Pasian i biakna hangin zong thupha tampitak kingahkhinzo a, ahih hangin thupha nungzui-in Pasian phawknawnlo mitampitak zong ki-om khin bekthamloin Pastor, Evangelist, Pasian thugen tuamtuamte nangawn a nuntakna uh nop asak deuhteh Pasian thugen ding sangin Pasian kiangpan a pai thuphate peuh tawh lungkimnuam zawta uh a thugen ding natawm sapham pianpianta ahih manin tuni-in Jesuh thupizaw maw ahih keileh Jesuh’ thupha thupizaw cih tomnokhat i kikumnuam hi.\nI. Thupha Ngahma\nThupha i ngahma in thupha ngahnuam in muncin gamcin tengah Pasian thugen in kapliang in antang in khukpoon liangin khukdin in hauhna thupha, nopsakna thupha, ngahna ding anisim in thungen in Pasian zong i zahtak takpi a, thupi mahmah kasa hi Pasian pen zahtak takpi ding mah ahi a, nawlkhin ding hilo in sungtansak ding ahi hi. Thupha ngahma in lungdamkohna khawng neikeei-in lamin tawnin nuamsa in om in Pasian zong lungdam takpi ding mahin ka-um hi Pasian pen phatphat ding hi a, manggilh den ding hilo hi. Mawhna pan hong tankhia in sihna pan in a tawntung nuntakna-ah hong kalsuanpih khinta ahih manin ama hong paikikma dong thumanna leh cihtakna tawh khawllo a i biakden ding ahi hi. Thupha ngah mikhat in a thusim pen thumanna tawh Pasian biak ding pen ka thusim hi ci hi.\nThupha ngahna dingin thupha a hong luankhiatna bulpi mah ah vapaileng thupha kingah den hi tuinak panin tui i ngahnop leh tuizawn tawh na lakkul a tuinakhoihtak napuahden kul hi. Inn ah tuitampi neita ing ci’n na lungmuang in tuinak napuah kei a, na zawnte hoihtak napuah keileh leikhalkhawng ninthemkhawng in khakin tui nangah ding bangin na ngah zokei ding hi. Tuipen ama tawm in hong pailo ding a ahi hangin nangma lamsialna tungtawn a hong luang ding a hizaw hi. Tuinak puahloin tua na inn a naneih teng tawh na lungkim leh inn a na neihsa teng damdam in hong bei ding a asawtna teh tui kisam a na om ni takteh tuinak mah a napuahkik kul\nhi. Tua mah bangin tatsatlo a thupha i ngahnop leh i thupha nak ahi i biak Pasian mah bia in liansak lehang i thuphate hong kanglo ding hi. Pasian tawh i kikawmkal ah i thupha ngahna ding dawimang pa’n hong khaktannuam ahih manin thungetna hat mahmah kul hi. Pasian tawh na kikawmkal ah dawimangpa nasepna lutsak ken.\nII. Thupha Ngah Khitteh\nAhih hangin thupha ngah khitteh bangthu hong piangthei hiam cihleh kihihsakna, (kei cihnopna lungsim) kha niin i sungah hong lutthei hi. Thupha ngah in neihlelamte hong kicing zawdeuhta in paulehamte zong kilam dangin nidanglai a i thupitsimte kithupitsim nawnlo in nekledawn silhleteente hong kicing semsem takteh antan thunget sang, annek thunget tamzawta, nekledawnte zong hong limsemsem takteh ihmumu in thauin nuamsain gilbang luaivenvan zawzenta annek thunget ding mangngilhta, biakinn pai ding mangngilhta, sawmahkhat piak ding mangngilhta, innkuan thunget cihte omnawnlo in Topa hong piak thuphate tawh nuamsa in hong piapa mangngilh in Pasian bianawnlo in leitung nate bia in sumlepaai leh leitung nate sila in taitai in asawtna teh tawlin kipuk in thozo nawnloin thazawm dikdekin na omtakteh Pasian na mawhsak ding lungsim kinei-in dahna, daupaina pan kiamsukna, maitaina pan maizumna, daupailohna namkim in hong tuamin zawnna mah ah i ciahkik ding hi.\nThupha cihpen abeithei ahih lam theiloin hong piapa sangin ama hong piak thuphate tawh lungkim zawkha pahpah in thunget hun ding omnawnlo, biakpiakna hun bawlmanlo, nipini mangngilh, atawpna-ah thupha hong piapa Pasian takpi kimangngilh bekthamloin kilangdo takpita in akhasiathuai, alungzuanhuai mahmah dinmun kitungin neihsateng beita, lungsim kisia in zulesa batlak hun hong tun takteh niiklepuan , neihlelam, munlegam innlelo zuman in kipiata pawlkhatte’n piak ding neiloin amah leh amah zuman ding a akipiakleh zuzuakte’n deihlo sawnsawnlai mihing takpi kuamah deihloh hun hong tung peetmahta mis te zong ki-it in kikah ngeekngeek buang a asi naisamlo mihing lai (anung talai) khat kideihlo cih i ngaihsut teh misite sangin man neilozaw cihna hong suak demdam in ka kah bang hong suakheha vat zawzen hi. Ahangin neihlelamte pen Pasian nasep na in pailoin tui-in taiimangkhin in a pailohna ding piteng ah pai-in akizatna ding lopiteng ah mawksuaksak hihang, zu leina peuh, thaikapna peuh in nei-in sawmah khat piak ding sangin sawmah khat nektum ding na ngaihsutna hang\nahi hi. Tua i thuphate zangkhial i hih manin i innkuan suangah haksat na lianpi hong tung ahi hi.\nPasian i inn sungah hong sungtang ngam taktak hiam? Ahih keileh en Pasian i inn sungah honglut ding phallo hizaw i hiam? Thupha nung i zuih laiteng thupha bek mah tawh Pasian kiang pan i gammang dinga Pasian i zuih laiteng thupha namkim in ei hong umcih den ding ahizaw hi. Thupha ngah khitteh thupha a hong piapa taisan pah valval cihbang om theilo a ama hong piak thuphate mah tawh amah in biakkik ding a thupi penpen ahih lam i phawk tawntung ding thupi mahmah hi.\nIsrael mite in a saltanna uh pan a suahtakkhit uh teh amau neihsa teng tawh lungkim in amau ahuhpa Pasian mangngilh bawlin Pasian itna theilo in a utut un om in amuhdahhuai leh aginahetlo sagawh biakpiakna, amau deihloh amuhdahhuaite tawh Pasian na biamawk uh hi ahonkhiapa, thupha a piapa Pasian theilo in thupha a piapa Pasian sangin a thuphate adeihzawk na hangun Pasian hehna a tunguh ah tungin ,aleitang uh pan a piang ankungte kauphe in neektum mangsak in a gam sunguh ah kialpi nasia takin na tung hi. Tuni-in i Pasian biakdan bangci hiam cih khatvei kisittel lai dihni. Pasian pen siangtho ahih manin a siangtho mah tawh i biakkul hi tua bekthamlohin sawmahkhat pen ei a hilo a Pasian a ahih lam zong i phawk ding kisam pha mahmah hi. Pasian mahmah deih photphot ni. Americante’n Pasian liansakin asum tung nangawn uh ah In God we trust (Pasian sungah muanna i nei hi) na ci hi. Pasian liansak uh ahih manin aminam in thupha ngah in, agam in thupha ngah in, asum mahmah in zong vangnei-in leitungbup ah amanpha pen ahih lohhang a kizang penpen hong suak hi. Banghanghiam i cih takteh Pasian number khatna-ah a koih hang uh ahi hi. A sumlepaii te uh a neihlelam te uh teello in Pasian mah na telzaw uh ahih manun athuphate uh Pasian kiang pan in kitatsat ngeilo hi. Pasian leh a ma hong piak thupha koi thupi zaw cih i telkim theita dingin kong lamen a atel zaw semsem zong i biak Pasian in kha pilna hong pia kimtek lai tahen. Amen.\nTo Maw Sila\nNa hauhma in sila suak ngeilo napin nahauh khitteh bang hang sila suaksese na hiam? Kileh ngat (bulh) lua kasa hi. Hauhma in sila suak cih ka tam zakzaw a ahih hang tuhunteh i zogam ah hauh khitteh sila suak cih kalim zak zaw hi. Banghanghiam cihleh Pasian\nhong piaksa hauhnate tawh hongpiapa i langdokik na hangin i neihsa teng hong beikik, vasa lensuah na banglel a buipi suaktum tuak bang in khutkuak bek mah masuan in cihna ding theilo in asawtna teh cihna ding theilo in sumtawi-in gamdang pai-in mi khutnuai ah sila i suak hi. Tua sila i suahlam theilo kimkhatte utut in awng in utut in pau ekek in nuamsalua in kumpiza ngah bang akisa honkhat om hi. Kumpi ii hi kei-a kumpi ding kimlai To suak ding kimlai sila asuak i hizaw hi.\nI thuphate tawh kumpibang a nuamsa ding kimlai thuphate tawh taimangin hong piapa mangngilh i hih manin sila munah uttaleng uttakeileng khitui naptui tawh akidiah i hi hi. Innkuan sung nopna omtheinawnlo in siatnabek mah hong tungkik zel hi. Hih atunga thute banghang hong hi cihpian cih i ngaihsut takteh Pasian mangngilhna hang ahi hi.\nIsrael mite bangin Pasian thu donlo i hih manin i gam i lei ah zawnna leh kialtunna tawh a kidiah minamte i hita hi hi. Pasian in kongit hi cina pi’n, Pasian aw nong itna koi ah om a hia? Ci-in na dong kik hi. A muhdahhuai biakpiakna tawh Pasian bia in Pasian a ding ahoih penpente Pasian adingin pialoin, Pasian in amuhdahhuai biakpiakna ka sabuai tungah nong luui uh hi ci napi’n bang amuhdahhuai biakpiakna hong paipih ka hi uh hiam naci a, keima neihsa sawmahkhat nong guksak uh hi ci nap’in na neihsa bang hong guksak ka hi uh hiam na ci hi. I Pasian biakdan lamman theiloin adeihhuailo biakpiakna leh akilawmlo a muhdahhuai nate Pasian maiah paipih bekthamloin nang mahmah zong zukhampi khawng a na omom na hangin Pasian hehna na tungah hong tungin zawnna in hong umcih in To ding kimlai sila asuak na hi hi.\nThupha pen adeihlo omlo in deihding leh zonding himah hi ahih hangin thupha sila sangin Pasian sila hizawleng thupha in hong umcih in i masuan ah lawhcinna hong tungzaw ding hi. Thupha ngahta-ing ci-a Pasian a taisan valval theihpah hiloin tua thupha ingah theihdenna dingin Pasian pen i nuntakna sungah ki-uk sakden lehang thupha in hong nusia ngeilo dinga thupha ngah minam, thupha ngah innkuan hong kici ding hi. Amen.\nPasian In Ata itte Thuhilh (Heb 12:6)\nPasian in itna tawh hong thuhilhthei hi bangci bangin hong thuhilh? Zawnna tawh hong thuhilh theihi banghun teh hong thuhilh? Amah i mangilhhun teh amah i phawkkik theihna dingin ata\nitte hong thuhilh hi, ahih keileh amah zuilo in ama i hong piak thupha nung i zuihkhakteh keihong zuikik in ci-in zong hong thuhilh thei hi. Ciangkang tawh hong satlo napin na mahmah in kikap ngekngek thei hi. Pasian in hong sat a hong thuhilhteh i lungdam ding a hizaw hi banghanghiam cih eh Lai Siangtho sungah Pasian in ata it taktakte tai hi na ci hi. Pasian thupha tawh nuamsalua in Pasian i mangngilh theih hangin Pasian in ei hong it luatmanin hong mangngilh ngeilo hi. Tua ahih manin i Christian nuntakna sungah Pasian mah numbatkhat in koih ni. Pasian in hong thuhilh a hong taiteh thangpailo in Pasian in kei bang a hong zangnuam hiam cih i kisittel ding hizaw hi, a thuphate tawh lungkim in amah i manggilhteh aman hongitlua ahih man in amah tawh i lungkim ding hong deih hizaw a hong mawktai hilo hi. Khat veiei teh ei hihtheihna, ii pilna, ii siamnate zong kimuang in ii thahatna tawh ii zonzawh nate pen kong pan hong paihiam cih theilo in ei theihna tung leh ii hihzawhna tungah i kingakhun tampi tak aom hi\nNang Hihtheihna Suang Kei-in (Paunak 3:5)\nI zakhang in, i nasepna-ah i daupai-in i mavanteh thunget ii hat semsem kul hi. Khat veivei teh ei hih theihna i muangkha theizel hi. Paunak 3:5 sungah na lungsim khempeuh tawh Topa muang inla nang theihna suangkei-in na cihi ei hih theihna, i za neihnate, kisuangthei khazel hi. Tua hih theihna, zaneihnate pen koipan hong pai hiam cih theilo in ei thalawh theih kisakha pahpah hi, zakhanna mavanna, daupainate pen Pasian kiang pan hong pai thupha hi a, eile-ei a ii thalawh zawh hilo hi. Ei hih theihna tungah i kingak laiteng ei hih theihna ciangbek mah i ngah dinga, Pasian hih theihna tungah ii kingak leh nang hih theih nasang azahtampi na hih thei zawkan lai ding hi. Lai Siangtho in Topa pen Pasian a anei minam thupha ngah minam ci napi’n en thupha pen Pasian banga i neihkhakloh ding kisampha mahmah ding hi. Thupha i ngah mana Pasian kinei hilo in Pasian i neih mana thupha kingah ahizaw hi.\nPasian Tawh Kilawm Biakpiakna\nPasian ka neici Christian tampitakin Lai Siangtho neilo zuleza leina dinga lah sum thalawh liang napi’n Lai Siangtho leina ding sum neizolo ahihang Lai Siangtho sangin a tammanzaw Zusan, Beer, cihte ah hau mahmah den tua bang nengneng hangin Pasian hehna i tungah hong tu’n takteh ei hih theihna suanglua ii hih manin i\nmawhsak ding kuamah dang omlo hi. Pianthakzawh kum sawmnga (50) Golden Jubilee bawl peetmahta tuibuk muamkawm, zateepkawm Lai Siangtho nasimteh mite muhna-ah kilawmhetlo cileng Pasian muhna-ah kilawmlo kan ding hi. Lai Siangtho i cihteh lai maimai hilo in Pasian kammal siangtho cihna ahih manin siangtho nuntakna sungah i kalsuanpih, i nuntakpih ding a thupi mahmah ahi hi.\nThei Napi’n Zuilo\nGuihtheih khamtheih hoihkei Pasian in zong deihkei cih thei mahmah kitelsak mahmah teinapi’n i zuihkeileh eile-ei kibawlsia bekhiloin Pasian Kha Siangtho teenna biakinn susia na hi hi. Hoih i kisak mahmah zong mite lakah i kihelteh puankilh khial veivai theilai cileng hoih keileng mite maiah zumhuai mahmah ding hi. Galpi tunlai-in mite lau in kitaai a, tua a kitaaina pen galte akilauman ahi hi.\nTuhun teh gal kitaainawnloin galte kilaulo in i patepeuh lau- in ahih keileh pate’n tate khawngpeuh lau-in asi bupden zong kitam mahmah ta a, tuapen tualgal cileng kikhiallo bekthamloin na innkuan suangah galpi thumna adodo na hi gige hi. I ngaihsutna khauk sangin ii gilpi khawngpeuh a hatzawkteh thatang hoihpha mahmah ahih manin taktha hatna muangin kilailai khawngpeuh nuam asa kitam mahmah lai hi. I theihloh tamzaw thamtham ahih manin hoihhi ci-a i theih tawmnote beek zui-in zangni. Pasian hong piak thuphate guihtheih khamtheih in zanglo in tua thupha ahong piapa ading mahin zang zawni hoihhi ci-a ii- theihte ahoih in zui-in siahi ci-a i theihte nawlkhin in i innkuan suangah Pasian mah ki-uksak ciat ni.\nKeibek Hikeng Kapa Zong Hi\nPawlkhatte pen a tapate tawh zunekhawm in siatna bawlkhawm uh hi, tangval khat zukham in siatna bawlin palic (police) te’n amat a thu asit takteh keibek hikeng ci-in na kita’n a athu sitpa’n “nangbek na hih keileh kua tawh na hiam?” a cihleh zukham tangval pa’n “kei bek hikeng kapa zong hi” naci hi. Tuhun pata zukhamkhop pen kithutuahna hoihhetlo khat ahih lam i phawkkik ding thupi mahmah hi. Dawimangpa (Satan) lungdam in na kiangah hong nuihsan hiuhiau hi ci-in tuni’in athak a, natel taktak dingin akisampha mahmah ahi hi. Pasian hongpiak thuphate tawh amah hong piapa lehdo na’n zang keini. Topa thuphate tawh lungkim in nuam i sakmah bangin tu-in Pasian tawh nopsakhun, nei theita ding i hih manin a lungdamhuai thupha pikhat ahi hi. Pasian mah i nuntakna sungah a\nmasa pen in ngaihsun lehang i lungdeih tuang hong tung ding hi. Ciimnuai vontawi lia leh taang te’n lungngaikawm in Pasian kiangah i lungsim, i kha, i nuntakna ki-apkik ciat ni.\nHih theihna kimuannate pan in Pasian muangin i lungsim, i kha, i hatna khempeuh, tawh amah i it ding kitangsam ahihna athak a i phawkkik ding zong ka deih hi. I nuntakna sungah Pasian nawlkhin nawnlo in sungtangsak ta ni. Pasian hong piak thuphate sangin thupha ahong piapa Pasian nung mahmah zuizawleng athuphate akangtheilo guntuiluang bangin i nuntakna sungah hong luangden ding hi.\nTuni-in bang hangin zawng i hiam cih atel dingin kong lamen hi. I zawnnate pen eile-ei a i kibawl hilel hi. I thupha naak ahi i biak Pasian mahmah manggilh in a thuphate tawh i lungkim pahpah khakna hangin Pasian hehna i tungah hong tungin zawnna in i inn sungah panmun hong la ahi hi. Ei hih theihna kimuannate panin Pasian muangin i lungsim, i kha, i hatna khempeuh, tawh amah i it ding kitangsam ahihna athak a, i phawkkik ding zong ka deih hi. I nuntakna sungah Pasian nawlkhin nawnlo in sungtangsak ta ni. Tuni- in Pasian mah liansak in a thuphate bek tawh tai valval nawnlo in tua thupha a hong piapa zong taipih valval tani, tua hileh abei theilo hauhna, leh nopna thuphate’n na inn sungah thu hong nei dinga zawnna, dahnate leh guallelhna te’n byebye hong ci-in zoheisapaak bangin na nuntakna apaallun ding hi.\nSource:Ciim Nuai Khua Vak


url: =Nov. 10, 2018 | Thugen Siavuanpa ~ MUC\nNov. 10, 2018 | Thugen Siavuanpa\nAdmin 7:46:00 PM Articles, MISSION NEWS\nJay M. Tombokan\nTuni-a i zak ding gamdang tangthu in 2012 kum gamdang tangthu update kikna hi. Jay in Indonesia gam, lupna 150 a om Manado Adventist Zato ah president hi-in, kum sialin nasepna pan tawm vei sungta, a nasep nusia-in mundangah Pasian thugen hi. Zato-a a naseppihte zong tua dingin hanthawn zel hi. Tua bangin mundangah Pasian thugenin a zinkhiatna tungtawnun zato-nasemte kipumkhatsak banah Jesuh hong kum kik ding kiginkholhna khat hi, ci-in ngaihsun uh hi.\n“Pasian nasep pen ka nuntakna hi” ci-in Jay in pulaa hi. 2017 kumin Local Conference tawh kipawlin hih zato in Pasian thugenna khat nei uh a, tua lai-ah mi 69 kituiphum uh hi. Tua-ma 2016 kum in zong mi 53 kituiphum hi. 2018 kum sungin zong mun 3 ah Pasian thugenna nei uh hi. “A pua lampan hong pai cina mite i bawl ma-in zato nasemte kipumkhat ding kisam hi,” ci-in Jay in pulaak hi.\nKum 5 sungin Bandong Adventist Zato nasepna tungtawnin mi 4000 val in tui kiphum uh hi. Indonesia gamah SDA zato 4 om a, Bandar Lampung, Adventist Hospital, Medan Adventist Hospital le Manado Adventist Hospital cihte hi. Manado zato in 2007 kumin lupna 50 bek hi-in, 2013 Sabbath sumpi huhna tawh kibehlapto-in 2013 kum ciangin lupna 150 kikoih zo hi. Zato-ah nasem mi 384 om a, 345 in SDA thu-um mi hi-in, tua lo 39 in SDA hi lo uh hi. Kum khatin hih zato in cina 700000 val bang natkhoi hi.\nSiavuan Jay in Manado zato-ah 2015 kumin nasep kipan a, Adventist zato-ah nasem dingin kilamen ngei lo hi. Kumpi zato ah kum 7 val bang nasem hi-in, Sabbath tawlnga thei lo ahih manin, a nasep khawlin, Bandung Adventist Zato ah nasem hi. A nasep kawmin Pasian thugenin zin kawikawi hi. Siavuan pa Jay in tua bangin Pasian thugenin zin kawikawi banah a naseppihte zong thu-upna sungah a kip nadingun hanthawn den hi. Zato nasemte in zong mun tuamtuamah pai-in a khawngkhongin cinate bawl zel uh hi.\n“ Mun dangah nasepna in upna tha hong pia-in, midangte’n zong hong zuan thei uh hi” ci-in Jay in pulaak hi. Manado Zato-ah cina thungetsak, Lai Siangtho sinnna pia ding nasem (chaplain) mi 4 kikoih hi. Nipi Kaal Thungetnate banah ni 10 sung thungetna cih bangin thungetna nei zel uh hi. Tua bangin zato sung nasepna panin 2016 sungin mi 9 in tui kiphum hi. 2017 kum ciangin mi 2 kituiphum hi.\nMatt. 28: 19, 20 sunga Jesuh hong thupiak “ Note mun khempeuhah pai kawikawi-in, mi khempeuh nungzui suaksakin, Pa, Tapa le Kha Siangtho min tawh tui na phum un” cih thupiak siksanin Dr. Jay in nasem hi.\nIndonesia gamah tuikulh vekpi 17508 om hi. Gam buppi khen 3 bangin kisuahin hun kibang lo hi. Indonesia gam sungah kampau 700 val bang om hi. Gam bup in Bahasa zang hi. Kum khat in France gamah ukpuk’ khe ton 3000 val bang puak uh hi.


url: =ATLANTIC TUIPIDUNGTO-A MIVOMTE CONFERENCE NGAHZIA--Part V ~ MUC\nATLANTIC TUIPIDUNGTO-A MIVOMTE CONFERENCE NGAHZIA--Part V\nAdmin 9:39:00 PM Articles, Atlantic tuipi dunga Mivom Conferencete, Conference Pianna thu, Religion Articles\nLeitung bupah Minamitna Lungsim\n1940 kumte-a India le Indonesia suahtakna angahsak nam itna lungsim mah Africa le Caribbean ah 1950 in ongkhang hi. 1957 in gamtak lomte lakah Ghana zong leitung politic council ah khatin ong dawk hi. Pawlpi in hun kikheelte pelh thei tuanlo hi. Sau veipi nenniam thuakte in amau nuntakna le kipawlnate ah thunei-a a makaih ding hun hita cih ngaihsun uh hi. Pawlpi zong tua bang mahin ngaihsun hi.\nAdventist makaite in Rhodesia, Nigeria, le Jamaicate-ah makai-a pang ding siamsinsa tualsuak mi tampi a om theih nadingin a hithei zahin sangte lamsang mengmeng uh hi. 1958 in “Solusi sanglui” ah tan 10 khit ciangin biakna le education kum 4 sinsakna pan uh hi. Akum kik ciangin mi 7 tawh ministerial kipan hi. Tua pen West Africa adingin Nigeria-a Adventist Seminary ong suak hi. Tua hun mahin Inter-America-a West Indies College ah ministerial lam a zai le a sawt zaw-in sinsak kipan uh hi.\nAfrican SDA lakah tualsuak makai panmun len a khan nadingin apan masa pen Robert H. Pierson ahi hi. Inter-America le Southern Asia ah kum tampi asepnate panin, African tualsuak micitakte tungah makaih panmun zaizaw piak ding kisamta ahihna phawkpah lek uh hi. Nasem khangnote Solusi College pan ministerial sin-in pattah nading hun ngak-a tuantual saklai ding hi thei nawnlo hi. Tua manin grammar-school ciang bek pilna nei ahamkhinsa sia 200 dong sawlin buainate ah makaihzia sin dingin kumsim-in kha khat pan kha 9 dong Solusi ah sangkah sak uh hi.\n1966 in leitung pen tuama kum 20 lai tawh nasia takin ong kilam dang hi—suahtakna ngah gam ong tam semsem hi. Leitung mi bup-ii 98.5% pen suahtakna ngah gamte ah teng uh hi.\nGC Secretary W. R. Beach in “hih a nikhan suahtak ngah gamte in leitung bup nasep dan tampi kikheel sak hi, ci hi. Tua kikheelna nungdelh-a nasep zawh nading hanciam nateng in tualsuak makai tampi khangsak hi, ci hi. Beach in bel a huampi-in a et ciangin tua banga kikheelna pen ahoih zaw dinga piang ahi hi, ci’n mu hi. Ahizongin muhna toiluat ding deihlo-a, hibanga piang zelzul kikheelna zong Pasian deihna mah hi ding hi, tua banga a munmuna ah tualsuakte in na asep cianin ih SDA movement pen mite in amau mun ciat-ah na sannop na sazaw ding uh ahi hi, ci hi.(Movement= SDA masa pioneer-te in SDA pen “Pawlpi” cih ding sangin nasepna bulphuh zaw-in movement cih ding deihzaw uh hi. Ahang pen lungdam thu puak a nasep ding masuan bek tawh Adventist adding hia, pawlpi kip dangte bang dingin lunggulh lo uh hi. (Tua manin Andrews University ah SDA Church History professor ahi ngei Dr. George Knight in, Search For Identity cih alaibu sungah, tu laitak ipawlpi pioneerte in ong mu leh Amau pat Adventist zong san awn ken teh, ci liang hi—KK)\nNa Sem Khawm\nBeach gen zawh kum 10 ciangin Adventist makaite in Division kim-ah tualsuak makaite ma apanciangin, hih nasepna pen leitungbup nasep khawmna mun ahih zia ong telmuh zaw kan lai uh hi. Minam tuam, ngeina le siamna tuamtek pan nasemte in evangelish nasepzia athakthak-in kihawm sawn thei uha, nasepna tha hat semsem hi--Minam tuamtuam a pankhop ciangin phattuamna tampi om hi. Africa, India, le Indonesia-te ah, nam lungsim thuklut lua ahih manin, amau le amau sangin American, Australia mi le Filippino-te peuh muang baih zaw uh hi.\nHih in makaite adingin meltheih nam kibat pihte bek sum le panmun piak nopna(nepotism) lungsim dalna olsak hi. Tua hangin conference le zato a sumkem pawlkhat in gamdangah nasem nuam zaw uh hi. A khangto nailo gam tampite in ahih leh inngua hahlo-a gamgua va hah masak ding deihlo uh hi. Gamsung siate gam dang sangte ah pantah-in domkang ding thupi zaw hi, cih ngaihsun uh hi.\nKum sim-in 20 lomlom-in USA, Great Britain, Australia, le Philippine-te ah akipauk tei hangin, tampi paisak ding cih, hih atunga ngaihsutna pen athupi mahmah zawkan khatin om lai veve ding ahi hi. Pawl khat in mun nuam ah omsuak uh hi. Tua manin khuatual ah nasem ding pilna nei Adventist bei hi.\nTua manin 1975 dong tua bang hi-a, Spain pau zang mite lakah nasep nadingin Montemorelost, Mexico ah zato lam sinna sang anihna kipan hi.Adventist missionary hun bei nailo ahih manin zalom 20 beikuan nasep dan athak kisam hi. 1976 in Nigerian Union president Sievert Gustavsson in, “Tu hun-a kiam missionary ding pen tualsuakte tunga to ahidingte kisamlo-a, tualsuak nasemte huh le panpih dinga kuankhiate bek kisam hi,” ci hi. Afro-American(America-mivomte)te in amunmun-ah conference-in ong din ciangin Adventist nasepna ong khantoh mah banin, nidanga colony gamte ah zong tualsuakte makaina tawh ong khang hi.\n1970 in Agrica mivom lakah conference masa pen Ghana Congerence bupah tualsuakte vive hi-uha, J. K Amoah pen president masa pen ahi hi. Kum sawtlo sungin sawm-a khat azah 2 khanga, pawlpi mi 45 % phial khangto(increased) hi. 1960 pan leitungbup Adventist tawh kizomlo-in atang om hangin tualsuak makaite makaihna tawh Kawlgam pawlpi zong kipsuak-a khanbeh(grow) hi. 1970 pan gamdang mi in Kawlgam sugah nasep theil uha, tualsuak siate zong meeting kah dingin gampua pai theilo hi. Hiphial taleh pawlpi mi pen 1966 pan 170 sugnin tuama kum 4 sangin 52% tamzaw(52 % greater than) hi.\n(Africa-a Ghana Conference khantohna agen ciangin laigelhpa in “increased” zang hi. Kawlgam agen ciangin “grow” le “greater than” cih zangin kum tomno khat sungbek saikakna in gen hi. Missiologist-te kammal zatzia ah “increase” le “grow” pen kilamdang mahmah hi: amasa pen kibehlapin khangto cihna hi-a, anihna pe, piangpung ciang genna-in tamzat uh hi. Kawlgam pen deihzah hilo cihna hi. KK)\n1. Gamthak mission field ah tualsuak nasem percentage a tam semsemna ahang pen sum hamsat hang ahi hi: tualsuak nasemte pen, a diakin United States pan ong pai nasemte-a tawh tehna-in, khasum tawm zaw tawh kicial thei hi.\n2. Tua ban-ah, tualsuak siate in amau ngeina sungah nasepzia ding telzaw uh-a, pau leham haksatna omlo-in nasep baihlam sak zaw hi. Gentehnain: India ah American evangelist-te in amau gam dan zuiin, effort bawl ding ciangin tangkona in sumtampi zang uh hi. Ahih hangin, bangmah bei selo-a, mimal hanciamna bek a masuan khuano te a effort bawl tualsuak siate lawh cin zah zong ban ngeilo uh hi. (Khamtungah: Pr A E Anderson, Pr. Bawdee, Pr. Aye Maung, Sia Keith Mann cihte sangin Sia Ngul Khaw Pau muibun za-a gammial nawkin gahpha zaw hi.)\n3. Akhang thak gam thumna mite in amau minamte nasepna zuih baihsak zawkna nei uh cih kimu thei hi. Ahang pen, mun tampi-ah biakna sem gamdang mite pen “gam liante khutzat” in mipi muanmawhna om hi. Kitelna tawh makai dinmun a pang tualsuak siate sepsiamna kimuhkhiatna in midangte hanciam sak-a, gamdang mi nasemte sangin tualsuakte in nasep geelnate kiplet thei zaw uh hi.\n4. Leitung mun tuamtuam ah nasem siam tualsuak mi a tam semsemna in, hunkhat lai-a North American bek le Europe mi2 le 3, Austratlia-mi, Khanglam Africa bek omna, GC zumpi pen leitung minamkim omna mun ong suak ta hi. 1975 GC khit-in zong GC Department pawlkhat-ah gamdang-a sawtpi a semngei associate director le USA pua pan ong pai nasem mi omlo zah ahi hi.\n1975 GC vice-president 7 kiteelte lak-ah 4 pen NAD pualam Brazil, Norway, South Africa le West Indies pan ahi uh hi.\nGamitna le minam kihuatna pen kum zalom 20 nununglam kum 50 sungin leitung-ii meelpuakzia maitang lim khat suak hi. Tua pen Adventist in awlmawh lo-in a om theihloh mah bangin zong kizawhthawh sak gawp thei tuanlo hi. Amau kipawlna in tua banga piang buainate lem theitoto zel uh ahihmanin, minam zui-in pawlpi tuan ding a kitma cihbang omlo bek thamlo-in, kipumkhatna tawh vantung mi thum thupuak ahatzaw kan dingin tangko thei dingin zomto thei zawtham uh hi.


url: =Zomite lak ah a kilamdang mahmah muhna nih :: ZOMI DAILY\nposted on 12 September 2014 at 2:21 pm Lomkholna: News, Zomi\nTu laitak Zomite lak ah a kilamdang mahmah muhna nih om hi. Khat le khat man/dik kisa lo tuak uh hi.\n“Zomi” cihna ah i perspective kibang lo hi. Thu sin in, kan in, khingkhai in theihtel sitset na tawh thu ngaihsun a thugen mipil pawlkhat om a, mi’ gensawn zakna ciang leh mimal or kim le pam khualna ciang lel tawh thugen pawlkhat om hi.\nI etna perspective kibanglo ahihman in i deihna leh dik i sak kibang lo hi. Nambat 6 alu pan a en leh ataw pan a en mi nihte in amuh uh kibang napi a muhna kibanglo.. tua tawh kibang hihang.\nI Zomi hihna leh Zomite’ mailam ding atung pan en a a galkhat tawh a enkhawm a mukhawm pawl in Zomi identity buaipih mahmah uh hi. Pawlkhat in i minam pen Naypaydaw pan\nleitham zui in en ahihman in Zomi identity thupi sa khollo uh hi.\nAhi zong in anih tuak in a mipih Zomite’ khantoh nading leh nopsakna ding deihsak na leh lunggulhna tawh a en, a gen, a semnuam ahi uh hi. A taktak in hih muhna tegel kitawng kinial saksak lo in hualkhawm thei hi le’ng nakpitak metna leh khantohna a om zaw ding ahi hi.\nTua kawmkal ah a nawngkai mah mah pawlkhat om hi. Atung pan en a muhna ahi zong in, Naypaydaw pan leitham zui a muhna ahi zong in, hihte khat peuhpeuh metbawl a angsung, ipsung leh mi tawmnokhat ading a aipeng hamphatna a zong niloh pawlkhat om citciat hi. Tuate in hih muhna tegel metdok nuam uh ahih man in i minam sung ah aki lemh theilo phial ding muhna suaksak mawk uh hi.\nA taktak in hih muhnate anih in akhial omlo hi. I gawm khawm ding a thupi ahi hi. A nawngkai pen tua aki lamdang muhnate’ kikal a amet dok nuam a littdawk abang niloh teng ahi hi. Tuabang angsung zonna, duhhop huaihamna i minam Zomi leh i Zogam pan i beisak zawh mateng hih perspective nihte ah conflict om den ding ahi hi.\nNam leh Gam lungsim siangtho tak a a-it, a ngai, a deihsak khangthakte pilvang tak a thu i ngaihsut ding leh thuman pom a i dinpih tinten ding i lunggulh mahmah hi.\nFacebook Group Link http://goo.gl/1Nqnoe\nPrevious: Tulaai leitung Thuthang Tuamtuam Updates September 11, 2014\nNext: Aizawl News (12 September 2014)


url: =IS TE IN MI NGAWNG AT TAN LEULEU\nDr.Sang Ci (SDA)pen mihau mipil khat hi in, Aizawl, MiZo gam ah teng hi a,ama Pasian na sem na hang in United Theological Research University,Study&Reseach Secumderbad(UTRU) pan International Gold Medal Award,Aug 30,2014 ni in pia hi. (World Zomi News pan)Amah pen 1990 kim pan asum bawl khawl in Pasian a ding ama sum leh paii zang in Vai gam aa milim bia te kiang ah Pasian na seem hi.Pune Uniiversity sang a om Zomi te in zong a nung zui in Pasian na sem khawm uhhi. A ma mimal Pasian na sep na pan Kha mang thang 30,000 kim man khin ta hi.Phillipians leh Malaysia LST sangpi te pan zong Ph.d buaih na pia ngei uhhi. Ama Pasian nasemna pen Media lam te thei ding deih lo hi cihi.A hang in mipawlkhat in a buai sak khak ding lua hi cihi. A kha thang mat nate lak ah Vai mihaumahmah khat om in, tua pa pen Apu apate khang a ki pan khang 3 khang 4 dong in ahau mah mah te hi in,a tetti pan na ah " tulai tak in Jesu leh ka hauhna te hong kitel sak leh Jesu katel zaw ding hi "ci in tetti pang hi cihi.


url: =Zomi te tungah laikhak ~ P. Lianbawi :: ZOMI DAILY\nposted on 29 May 2011 at 8:24 am UTC+9:30 Lomkholna: Article, Politics\nThumasa :: Leitung ah khantohna tawh kizui in Zomi te mun tuam gam tuam tuam ah i tung ngeingai a, mi’ pilna siamna te zong a thei a siam i tam mahmah ta hi. Zomi te dinmun kei muhna, Zomi te leh Internet, Zomi te leh kipawlna tuamtuam te ka muhna kong gen nuam hi.\nZomi te dinmun kei muhna\nZomi te pen Pasian hehpinna tawh i haksat man (or) mite i batna tawh mi gam mi lei ah i tung tek a, pawlkhat te i pil i siam man in i tung a, pawlkhat te i hai man in a tung zong i om hi. Ka cihnopna ah mi pawlkhat te pilna siamna, sumzon paai zon siamna a thei te nasep hoih ngah in sum ngahna ding lampi mu uh ahih man in gampua pusuak nuamlo uh hi. Tua ahih man in maban limci i neih pak lohna hangin i maban ding pen gamdang pai mah ahi hi.\nTua ahih man in i hai man a ci ka hizaw hi. Banghang hiam cih leh mi’ theih, pil, sim zah in pil lo, siamlo, theilo i hih man hi zaw hi. Bang bang ahi zongin Zomi te pen Pasian hehpihna tawh gamsung gampua ah $ leh gamdang sum vive i ne ta hi. Ki pumkhatna, ki thutuakna leh ki itna mah kisam pen pen lai hi. Pilna siamna zong mi te mah tawh a kikim in tampi i om ta a, mailam ah i maban pen limci mahmah hi. Zomi te zong minam pi hong suak taktak ta ding hi.\nZomi te pen kei muhna ah tulaitak pen a laklawh tam lua lai i hih man-in kilemna, ki-itna taktak apiang thei nailo in ngaihsun ing. Banghang in a laklawh ci ka hiam cih leh… Pilna lam ah en leng sangkah ngeilo tam mello, a tawp dong a sinsuak kitam lo hi. Lai Singtho kah ngei ci-in min kila leng tam mahmah ta ding hi. Thu leh la lah tel taktak lo in mi gen khat kuppih thei lianlo in tawng thei gawp sam cih dan in pilna nei i tam zawk man in kilemna taktak apiang zo nai taktak theilo in ngaihsun ing. I gen theih pak in Khalkha te bang enleng keimuhna ciangciang ah a makai te’ cih bangbang zui thei uh ahih man-in a omna na vuah munluah baih mahmah uh hi.\nBanghang hiam cih leh amau a makai sang a nungzui tam zawlai uh ahih man ahi hi. Eimi te pen makai ut tam pian pahpah i hih man-in pawl kitapkhatna leh ki lemlohna piang pahpah zel hi. I theih sunsun pilna siamna te lah minam ading in zang nuamlo in eima angsung ding bek in zang nuampah pah i hih man in mitawh kilem lohna hong piangsak baih mahmah hi. Minam minpua in na asem sunsun om leng kuitung nailo pipi kisial nuam pahpah, ki mai-et leh ut pahpah i hih man-in ma tun zolo den i hi hi. Mi te hong muhna kan masa lo-in ei leh ei ki liansak masa zaw i hih man in khangtho theilo i hih hi.\nA pil a siam khat om leng a omsa kipawlna, i kipat khiatna pawlpi/kipawlna puah ding zuun ding ngaihsun masa lo in kipawlna dang phuan ding kei a makai hi ding ngaihsun masa pahpah kha i hih man-in a omsa i pawlpi/ki pawlna te hong picing taktak zolo den ahi hi. Tua ahih man-in i pilna, i siamna te tawh munkhat pan ma pangkhawm leng a tuam tek in i pang kawi kawi sangin i ma vang zaw kha ding hi.\nZomi te leh Internet\nLeitung khantohna tawh kizui in Zomi te zong manglai i thei kei zongin leh Zolai thei peuh leng Internet ah sawt pipi tu in pawlkhat te ading in sum tampi lutna, pilna tampi ngah behna ahih hangin pawlkhat te adingin hun tampi mawk beisak in internet pan a kitawng tawng thei te i hi ta hi. Tua bek tham lohin Zonet, Tongsan, laizom, Zomicenter cih dan mail groups tuamtuam website te Zomi te’n i nei ta a, leitungbup Zomi te i thu kizakna hong tangzai mahmah ta hi. Khantohna khat a om ciangin siatna in zong hong zui pahpah hi.\nGentehna in i Zogam(Khamtung) bangah nidang in TV, Video te a om ma in naupang te sial kisi peuh kineih, bawng vanpua peuh kineih cih dan in om uh hi. Ahi zongin tun in ahih leh TV, Video te, Cell Phone te om ta hi. Tua mah bangin naupang te amuhna uh tawh kizui in gam ta uh a, a kilai kineih, a kitawp, a kinam leh a ki L…peuh kineih in melmuhloh tongsan(Phone) tawh kiho peuh kineih thei ta uh hi. A ciing’ te uh a hoih a om hangin a hoihlo zong na om veve hi. Zomi te zong khantohna a zang khial i om zeuhzeuh ta mawk hi.\nTuamah bangin i Zomi groups leh website te zong a phuankhia, a pan masa leh tulaitak in a bawl thakthak ten zong mi’ kisel kitotna ding a, ngimna tawh a bawl uh na hisam lo ding hi. Tua ahih man-in amau hun tampi sum tampi bei in veina tak tawh a na bawl te uh kitotna mi gensiatna in i neihsak gawpgawp ciang na sa mahmah ding uh hi. Zomi sungah Manglai/mangpau, kawllai/kawlpau mite zah in a thei zong i tam mahmah a, tuamah bangin a theilo zong i om veve hi. Tua ahih man-in Zomi groups tuamtuam te ah Zolai vive mah tawh lai khah leng uthuai sa mahmah ing. Manglai/kawllai a theilo ten sim thei tuanlo hi.\nVokpi mai ah suang manpha koih tawh kibang lel hi. Adiakdiak in kei bang Zolai bekmah sim thei ka hih man-in Zolai tawh a kigelhna Zomi te groups mah lawptak in ka en den hi. Ahih hangin manglai/kawllai tawh a kigelh te ka sim thei tuankei a, na kasa mahmah hi. Tua ahih manin kei mah bangin Zolai mah lunggulh in Zomi mail a sim te nong hehpihna uh tawh manglai te manglai groups/website ah khah in, kawllai te kawllai groups/website mah ah khah leng uthuai sa mahmah ing. Tua ahih man in lai i khah ciangin Zomi te khantohna bekbek ahih theina dingin ngaihsut huai mahmah hi.\nInternet sungah lai i khah ciangin zong mimal kikhak ding te mimal mail mah ah kikhak thei leng hoih zaw ding hi. Banghang hiam cih leh mite thu leh la teng a pholaak i suak mawk hi. I min te i gelh ciangin zong a kilawm kituak in ahi dan lianlian in zang thei leng hoih mahmah ding hi. Gentehna in Sia Do Kham minte a gelh kamuhna a tamzaw ah Dr. Chin Do Kham cih ahih man in amah i gen khak ciang ama zat dan amin mah tawh gelh leng hoihzaw ding hi.\nTua ciangin Sia Khen zong Dr. Khen Za Sian a cihna lah om Sia Khen acihna lah om. Dr ahih leh amin mai ah suang den leh hoih ding hi. Tua ciangin thu leh la tuamtuam i khah khiat ding ciangin zong ngaihsut masa leng hoih ding hi. Banghang ciam cih leh na thu khah khiat in mi tampi nawngkai sak maw…phattuamna pia maw cih ngaihsut huai mahmah hi. I khah khiatna a baih mahmah hangin a tunna mun ah gu zong na suak thei kha ding hi. Tua ahih man-in ngaihsut huai mahmah hi.\nZomi te leh kipawlna tuamtuam\nKhanglui lai in i pu i pa te in khuakhat a sat ding uh ciangin 1. Siampu 2. Hausa 3. Siksek thei 4. Gamsung a thei cih dan in panmun tampi na nei to deudau in kikum khawm liai liai in khua na sat uh hi. Tua mah bangin tuhun Zomi te sungah zong kipawlna tuamtuam kiphuan ziahziah hi. Zomi min mah pua in nasem zong tampi i om hi. Asem takpi zong tampi mah i om hi. Internet sung bek ah a hangsan mahmah a semsem zong i om hi. Alauhuai pipi mah thei in angsung sangin itna, veina tak tawh gilkial dangtak in a sem zong gamsung gampua ah tampi mah a om veve hi.\nA vui a tang mai ah, guahzu mei kai nuai ah gilkial dangtak thuak in gam leh minam a dingin lungkham a, asem zong tampi mah om hi. Lai lam ah a kiva te zong lai lam mah ah i sep theih zah in i pang hi. Pasian nasem ten zong Zomi sung mah hong vei in Zomi sung mah ah na hong sem hi. Pilna nei ten zong i pilna tawh kituak in i hih theih zahzah in i sem kawikawi hi. Tua mah bangin i omna ciat ah kipawlna pen Zomi min pua mah in hong khan dandan hi.\nAhizongin tua kipawlna te in Zomi te ki-itna, ki pumkhatna hong hi masa lo zaw ding a, i tupna i geelna hong thupi masa zaw kha ding hi. Zomi min mah pua in i kipawl ngeingai hangin i tupna i geelna te a tawpna ah i kung hong kibat kei leh a meetna om tuanlo ding hi. Panmun deihna leh min deihna bek tawh kipawlna te a phuan i hih khak ding zong lauhuai mahmah hi. Zomi min mah pua in kipawlna tuamtuam te khempeuh kizopna nei in vaihawm khawm diamdiam leng i tupna i geelna te hong tangtung baih zaw ding a, i khangto baih zaw ding hi.\nKizopna neilo kipawlna a tangtat te pen Zomi adingin itna veina anei taktak kici theilo mawk ding hi. Banghang hiam cih leh “Sialvom leh sialvom, Sial kang leh sial kang” khanglui ten na ci uh hi. Zomi leh zomi i kingaih i ki-it theih kei leh a khat zawzaw a phengphi, mi tawh kipawl theilo cihna hipah ding hi. Minam dang te in kipawlna aphuat uh ciang munkhat, phung khat pan in thu vaihawmna haksa ahih man in mundang tuam tuam ah min kibang mah phuankhia zel uh hi. Mundang ah a om uh hangin a kizopna uh pen a omkhawm mah bangin kipumkhat veve uh hi.\nZomi te kipawlna i phuat ciangin mintuam hipah cih pen i phuah tawm min mahmah deih i hiam? Makai mahmah ut i hiam? Zomi te ading in a vei takpi i hiam? cih ngaihsut huai mahmah hi. Kei ngaihsutna ah Zomi sungah kipawlna khempeuh pen kigawm khawm kik in gentehna in Zomi innkuan sung thu ahih leh Zomi innkuan, Gam thu ahih leh ZNC (0r) WZC, Zum leh hiam lam tawh ahih leh ZRA, ZRO, lai nasepna ahih leh ZCLS, Tumging leh la ahih leh ZOMUS cih dan in nam 3,4 khawng tawh vaihawm khawm ziau in hi-leng i nasepna te hong tangzai zaw ding hi.\nKipawlna tuamtuam tawh i kikhen zelzul ciangin nidang ciang i kigawm kik ding hamsa lua kha ding hi. A tung a dan in kigawm khawm thei leng i kivakna ciatciat ah kihel kim thei ciat leng Zomi i cih cih Zogam i cih cih hong pal-luun baih zaw dingin upa nei ing. Tua ahih man in “Zomi” ah ciah kik ni… Zo phualva te zong a lim a mel te uh na laih kei Zomi te sanggam melma kha zel maw? Zo phualva te zong a itna uh na laih kei Zomi te itna kiam maw? Zo phualva te zong a ngeina uh na laih kei Zomi te ngeina mangngilh kha zel maw?\nA tung a kong gelh thu te pen na lungsim tawh a kituak lo zong omkha mah ding hi. Ahizongin asia in na ngaihsut khak leh a sia ding a, ahizongin a hoih lam in na ngaihsut sak zaw in. Zomi te ki pumkhatna ding ka veina tawh ka hih theih sunsun in ka lungsim sung a om tawmkha hong pholhkhia ka hi zaw hi. A kilawm lo a maanlo te hehpihna tawh hong tai in la itna tawh hong hilh kik in. Kitot ka ut kei hi. Zomi te kitotna in i hun beisak ding pammaih kasa mahmah hi. P. Lianbawi\nPrevious: Joomla! ah Video, Photo, Submenu koihdanding\nNext: CCJ Pawi ah Bishop Lian Khen thugente\nUS President Kiteelna alungluut te ading ~ Thang Khawm Pau


url: =Singkungpi le Naupangno Thu ~ Khat Thang :: ZOMI DAILY\nposted on 30 November 2014 at 2:01 pm Lomkholna: Article, Khatthang\nNi khat, tangvalpa mai gum sa-in singkung kiangah hong pai hi. Singkungpi in “bawi aw, hong pai in, ka kiangah hong om in” ci-in sam hi. Tangvalpa zong “Kei zong gol sim ta hiveng, ka pai nopna tuamtuam om a, nang gei ah hong tam om man nawn lo hing” ci-in dawng hi. Sing kungpi in zong “Hong telsiam ing ee, kong piak ding dang bangmah lah nei kei vengin-ah, ka gahte lo-in la na gilvah dong ne in, na khamvalte zong zuak le teh sum ngah ding hi teh bawi no aw” a cih leh tangvalno pa zong nuam sim pian pahin singgah khempeuh lo siangin va zuak vingvengin tawlpi khat sung hong mang dildel ta hi.\nSingkungpi lunglengin kum 10 sung phial hong om hi. Tua leh lemet ngam loh phial laitakin papi khat mai tai mel lo sa in singkung nai hong zuan hi. Singkungpi in haih het lo-in, a it naupangno a hih lam tel a hih manin “hong pai in bawi aw, kei tawh kimawl ni” ci-in na dawntuah hi.” “Singkungpi aw, kei tun ka zi ka ta tawh hing a, a mau nekledawn ding zongin kitaklah lua hing, ka Inn ding mahmah zong kitawm nuam ka hih manin, nang tawh hun tampi hong nei man lo ding hing, ka Inn lamna ding hong huh dih ve?” ci-in papi pa in hopihkik hi.\nSingkungpi in zong ” Aw hi mawk maw bawi, Inn bel hong lamsak zo het kei ve ning ing mataw, a hi zongin hih ka hiangteng tan in la, na Inn lamna dingin zangve leh” a cih leh papi pa zong nuam hemham sa-in, sing hiangteng a Inn sing dingin sattan khin mangin paikhiat san vingveng leuleu hi. Singkungpi in ahih leh naupangpa gal-et in, a lungkim zo veve hi. Papi pa ahih leh kum 10 sung phial hong mang dildel zel a hih manin singkungpi lungleng khuangai in hong om zel hi.\nTuk, phalbi hunte in hong khengin khuakhal hun ni khat, papi pa sam kang sim pianta in singkung kiangah hong pai bilbel hi. Singkungpi zong nuam lua-in, “bawi aw, hong pai in kei kiangah khawlin la, kimawl in” ci-in lungdamin na muak hi. Papi pa in zong “kei ka kum tamta hi veh aw, tawmvei tuipi nawl khawngah tawlnga hithiat leng ci-a hong pai hi veng, gunkuang khat hoh hong pia dih ve, tua hi leh tuitungah hawl leng nuam peuhmah ding hiven” ci-in dawngkik hi. Singkung in zong, “aw, lungnop kei sing ee mataw, gunkuang lah hong pia zo lo ding ing a, hih ka kung pumpi phuk in la, gunkung dingin bawl ve leh” a cih leh, Papi pa zong lungdam in, sungkung bul panin phuk pahin, gunkung ding a bawl khitteh va mang vingveng zel hi.\nHi bang teng tawh kum tam sim hong bei khit ciangin, a tawpna ah mipa singkung bulsum geiah hong pai leuleu hi. Singkung bulsum in zong “Bawi aw lungnuam kei sing ee mataw, kong piak ding mahmah nei nawn kei veng ee, ka gah, ka kungte lah bei khin ven maw” ci-in aw nemin hopih hi. Mipa in zong “phamawh kei ee, kei zong singgah nek na ding ha zong nei nawn lo ping, singkung tung khawng zong kah ngap nawn peuhmah keng tekta ing” ci-in dawng hi.\nSingkungpi in zong “bawi aw, kong piak theih lai dingin a si khin sa ka zungte bek mah om lai veh ee” ci-in kah aw tawh hopih hi. Mipa in zong “Tun ahih leh bangmah zong kisam nawn keng ee, ahi zongin mun daidide khatah lungnuam takin tawlnga nuam ta ing” ci-in dawng hi. Singzung in zong “tua ahih leh hoih ei leh ka zung lukham in la, nuam takin ka zung nuai ah tawlnga ta in bawi aw” ci-in dawng hi. Mipa zong “singzung nuai ah kingamin a tawntungin hong om suak ta hi. Singkung zung ahih leh a it naupang tawh tawlnga khawm ahih manin lungdamin khitui hong luang ta hi.\nPrevious: Ka theih tam Ka tel tawm\nNext: Vondeih Kep Ding – 13 (Pau Khan Kap)


url: =Trump in IS te ni 30 sung abeisak nading in Executive Order suaikai ~ TK Lian :: ZOMI DAILY\nposted on 29 January 2017 at 9:25 pm Lomkholna: News, Thangkhanlian, World\nJan. 29, 2017: US President Donald Trump in zan in Pentagon in ni 30 sungin ISte a kizawh theihna ding na geelna uh hong pia un ci-in US galphualpi Pentagon kiangah thupia in executive order suai na kai ta hi.\nTua dingin President Donald Trump in joined by Chief of Staff Reince Priebus, Vice President Mike Pence, National Security Advisor Michael Flynn, Communications Director Sean Spicer and senior advisor Steve Bannon Oval Office, White House a kimuhpih a, tua mun panin zan in Russian President Vladimir hopih pah uh hi. Putin leh Trump in ISte zawh khiat siangna dingin US-Russia a pan’khawm ding kisam hi cih thukimna na nei uh hi.\nTrump in, “IS-te ni 30 sungin a kizawhna theihna dingin ka Administration in geelna kician a neihna dingun thu ka pia a, tua dingin kuate tawh kipawl leng zawh ding baih pen ding hiam cih hong genna dingun geelna kician a neihna dingun thu ka pia hi,” ci hi.\nTrump in a vote zong lai pekin IS-te kha khat sungin beisak ding hi cih na tangkopih a, US in galvan a hoih neih mahmah hangin IS-te dona dingin zang lo hi na ci hi. President dingin a kiciamni in zong Trump in leitung panin Islamic ngongtatte beisak ding hi na ci hi.\n#Behlapna: Trump in ni 30 sung bekin ISte beisak ding hi a cih pen a um zo lo a tam hangin military experts ten zong US in ISte sim huh den loin do taktak leh kha khat sungin beisak zo ding hi na ci uh hi.\nRelated: US Federal Judge te’n Trump in gambeel te dalna dingin Executive Order asuaikaih uh dal\nPrevious: Yangon Airport ah Sitni khat thautawh kikaplum ~ ZD\nNext: USA gamsung aom Zomi te kidophuai ~ Khawm Pau